
Sažetak: Hrvatska starokatolička Crkva nastala je krajem 
1923. godine kao neuspjeli pokušaj reformnoga pokreta dijela 
nižega katoličkoga klera koji je u razdoblju od 1919. do kraja 
1923. težio za reformom i demokratizacijom Katoličke Crkve 
u Kraljevini Srba, Hrvata i Slovenaca, ali i na poticaj beograd- 
skih vlada, u početku samostalnih demokrata Svetozara Pribi- 
ćevića, povezanih sa slobodnim zidarima, a kasnije velikosrp- 
ske Radikalne stranke, koje su joj davale izravnu i neizravnu 
podršku u institucionaliziranju i širenju, pokazujući time svoj 
antagonizam prema katolicizmu. Svi politički subjekti do 
1929. godine koji su podržavali reformni pokret i Hrvatsku 
starokatoličku Crkvu činile su to iz političkoga oportunizma 
radi slabljenja društvenoga i političkoga utjecaja Katoličke Cr- 
kve u hrvatskom narodu, ali i iz vlastitih ideoloških uvjerenja. 


Ključne riječi: reformni pokret, Hrvatska starokatolička Cr- 
kva, politički katolicizam, Pribićević, Stjepan Radić, srpski ra- 
dikali, slobodni zidari, Katolička Crkva, politički oportunizam. 
Uvod 


Liberalni procesi u Europi, potaknuti različitom ideološ- 
kom podlogom, postupno su pokretali i u hrvatskim ze- 

mljama mnoge modernizacijske procese, ali su liberalne ideje pred Crkvu stavljale 
novi izazov i tražile reakciju." Nakon građanskoga liberalizma 19. stoljeća, počet- 
kom 20. stoljeća pojavio se u Hrvatskoj novi tip liberalizma koji su pod utjecajem 
ideja Tomaša Garriguea Masaryka* donosili hrvatski praški studenti. Braća Antun i 
Stjepan Radić nudili su novu ideologiju za hrvatsko selo koja je uključivala i rastući 
bunt protiv utjecaja katoličkoga svećenstva u političkom životu Hrvatske. Unutar 
krugova novih liberala sve se više počelo govoriti protiv Rima, koji je vjerom i lati- 
nizmom podjarmio mnoge narode svomu političkom utjecaju, jer jedini neslobodni 
slavenski narodi jesu katolički narodi. Počelo se idealizirati pravoslavlje kao narod- 
no i govoriti o stvaranju narodne Crkve u Hrvatskoj koja bi bila neovisna o Rimu.? 


Uvjeti za početak reformnoga pokreta katoličkoga nižega klera postavljeni su u vri- 
jeme postojanja Austro-Ugarske Monarhije. Nestankom Monarhije 1918. godine 
slomio se stoljetni društveni i politički okvir u kojem je Katolička Crkva bila jedan 
od važnih stupova habsburške dinastije te povijesna stvarnost koja je dosta suve- 
reno oblikovala društveni i politički život. Liberalizam koji je krajem 19. i počet- 
kom 20. stoljeća dobio različite ideološke i političke smjerove odrazio se i u novoj 
političkoj stvarnosti u kojoj se 1918. godine našla Katolička Crkva u hrvatskom 
narodu. Nezadovoljstvo dijela nižega katoličkoga klera, utjecaj različitih političkih 
ideja i nova društveno-politička stvarnost nastala osnivanjem Kraljevine SHS-a/ 


' Usp. S. RITIG, Restauracija katolicizma u vrijeme narodnog preporoda, u: Bogoslovska smotra 
20(1933.)2, 97-110.; S. RITIG, Restauracija katolicizma u vrijeme narodnog preporoda, u: Bo- 
goslovska smotra 21(1933.)2, 105-123.; J. LAHNER, Gajeva demonstracija protiv zagrebačko- 
me biskupu Hauliku, u: Croatia sacra 13-14(1944.)22-23, 61-71; S. KOSTRENČIĆ, Jedna rič 
gospodinu Vukotinoviću — kao odgovor na njegov članak, koji je uvodni u 45. broju »Slavenskog 
Juga«, u: Katolički list zagrebački 1(1849.)25, 1-7.;]. KRIŠTO, Prešućena povijest. Katolička crkva u 
hrvatskoj politici 1850. — 1918., Zagreb, 1994., 55—65.; M. J. MATAUŠIĆ, Odnos Katoličke Crkve 
prema najnovijim idejnim strujanjima u hrvatskim zemljama 1848. — 1900., u: Bogoslovska smotra 
60(1985.)1-2, 196-215.; F.E. HOŠKO, Osnutak i prve godine »Zagrebačkog katoličkog lista«, u: 
Riječki teološki časopis 52(2018.)2,273-288. 

? Prvi predsjednik Čehoslovačke, filozof, političar i pedagog Tomaš Gariggue Masaryk 1918. godinu 
vidio je kao pobjedu češke reformacije nad austrijskom katoličkom monarhijom, s čime se identi- 
ficirala i većina češkoga naroda koji su se odlučili pasivizirati u Katoličkoj Crkvi. Formalno su joj 
pripadali, ali bez prakticiranja aktivnoga vjerskoga života. Za Masaryka češki katolicizam nikad nije 
bio izvor narodnoga identiteta kao što je to primjerice kod Poljaka, Hrvata i Slovaka. Sam Masaryk 
je na vjeru gledao kao na individualnu stvar i pitanje savjesti. Masaryk se 1878. oženio sa Charlotte 
Garrigue i njezino je obiteljsko prezime uzeo kao svoje srednje ime. Garrigue je rođena u Brooklynu 
u protestantskoj obitelji, koja je među svojim predcima imala francuskih Hugenota. Rođeni katolik, 
Masaryk je postao protestant koji nije prakticirao vjeru. U tome je na njega uvelike utjecala dogma 
o papinoj nepogrešivosti iz 1870. godine i Charlotte, koja je odgajana kao unitarijanka, kao i njegov 
osobni pogled o slobodi vjeroispovijesti i pitanju savjesti. 

3]. KRIŠTO, Liberalizam i Katolička crkva u Europi i u (Banskoj) Hrvatskoj, u: H.-G. FLECK (ur), 
Liberalizam i katolicizam u Hrvatskoj, Zagreb, 1998., 46. 

Jugoslavije u kojoj se Crkva u Hrvata prvi put našla u državi s pravoslavnom veći- 
nom nužno je dovela do pokreta unutar same Crkve. Reformni pokret dijela nižega 
katoličkoga klera u Hrvatskoj razvio se ponajprije kao reakcija na nesređena socijal- 
na i staleška pitanja unutar same Crkve, da bi u određenim fazama polako prelazio 
od zahtjeva za opravdanom reformom u otvoreni sukob, ideologizaciju i potpao 
pod političke utjecaje različitih stranaka koje su nastojale oslabiti utjecaj Crkve na 
hrvatsko društvo i politiku. Bio je to uglavnom politički oportunizam određenih 
političkih stranaka koji je doveo do propasti pokreta i kao konačnoga i jedinoga 
rješenja stvaranja Hrvatske starokatoličke Crkve. Kompleksnost odnosa političkih 
stranaka, njihovih vođa i samih osoba iz redova reformaša i predstavnika crkvene 
hijerarhije, kao i stanje među simpatizerima reformnoga pokreta bilo je diktirano 
ideološkim i političkim oportunizmom različitih političkih i društvenih subjekata 
Kraljevine SHS-a/Jugoslavije, koji su naposljetku doveli do toga da se na HSC po- 
čelo gledati kao na produženu ruku protuhrvatske politike beogradskih vlada. Iako 
je to iznimno kompleksna stvarnost i slabo istražen dio hrvatske crkvene povijesti, 
u ovom radu nastojat će se dati uvid u ključne procese, osobe i političke subjekte 
koji su polazište za daljnje istraživanje te problematike. 


1. Izolirani slučajevi reformnih pokušaja prije 1919. godine 


Među katoličkim svećenicima početkom 20. stoljeća može se na marginama do- 
gađanja uočiti određene tragove liberalizma. Elemente liberalnih shvaćanja može 
se naći unutar Hrvatske kršćansko-socijalne stranke prava koju je osnovao Stjepan 
Zagorac, kasnije istaknuti reformaš i starokatolik.* Juraj Cenkić, kasnije jedan od 
vođa reformnoga pokreta, 1913. godine na svećeničkom sastanku u Glogovnici 
predložio je veliku reformu crkvenoga financijskoga sustava koji je predviđao uki- 
danje lukna i parcelizaciju crkvenih imanja koja bi se podijelila seljacima.“ Snažno 
intelektualno i socijalno gibanje među katoličkim klerom i laikatom nije moglo na- 
dići socijalne razlike koje su postojale unutar same crkvene strukture. U vrijeme 
postojanja Monarhije visoki crkveni kler i dalje je bio uključen u zamršeni zemljo- 
posjednički i polufeudalni sustav koji je sa sobom nosio velike povlastice na svim 
područjima. Stanje nižega klera često je bilo sasvim drukčije. 


Već u razdoblju pred Prvi svjetski rat započeli su se okupljati neki katolički sveće- 
nici na tajnim sastancima gdje su raspravljali o aktualnim crkvenim problemima i 
mogućnostima za njihovo rješavanje. Jedan od takvih sastanaka održan je pred Prvi 


* Usp.J. GROZDEK, V. ŠAFAR, Novi pravac za Kršćansko-socijalnu stranku u Hrvatskoj, Zagreb, b. d., 
5.; Program hrvatske kršć.-soc. stranke prava, Zagreb, 1906. 


* Usp.A. RADIĆ, Lukno se ukida, crkvene se zemlje diele!, u: Dom (1913.)38, 1-2. 

svjetski rat u Rasinji, župi kojom je upravljao Stjepan Menzinger,“* kasnije jedan od 
pokretača reformnoga pokreta. Sastanku su prisustvovali župnici Rikard Korytnik, 
Stjepan Zagorac i Stjepan Haberstock." Svi će oni 1919. godine postati vodeće oso- 
be reformnoga pokreta. 


Za pretpostaviti je kako je izbijanje Prvoga svjetskoga rata onemogućilo daljnje 
razvijanje samoga pokreta, odnosno kako nije pogodovalo daljnjem nastavku raz- 
govora o konkretnim i aktualnim pitanjima crkvene stvarnosti toga vremena. Taj 
prividni mir trajao je do 1917. godine, kada polako izbijaju određeni znakovi među 
katoličkim svećenstvom koji upozoravaju na to da među njima postoje određena 
previranja i nezadovoljstva u vezi s moralnim, disciplinskim, ekonomskim i socijal- 
nim pitanjima.“ Odnosno, te iste, 1917. godine izbit će dvije afere koje potvrđuju 
ranije rečenu tvrdnju. U prvom redu riječ je o istupu solinskoga natpopa don Nike 
Petrića s njegovom knjižicom Rane u Katoličkoj Crkvi i tzv. Svetokuzamskoj sinodi 
održanoj iste godine u mjestu Sveti Kuzam kod Bakra. 


Upravo je Niko Petrić prekinuo šutnju nezadovoljnoga katoličkoga svećenstva 
izdajući svoju knjižicu Rane u Katoličkoj Crkvi. Knjižica je tiskana u Splitu 1917. 
godine. Prema njemu tri su rane koje štete Katoličkoj Crkvi: farizejstvo ili formali- 
zam, klerikalizam i celibat. U predgovoru kaže da treba čistu i uzvišenu Kristovu 
nauku što više osloboditi od ljudskog upliva i povratiti na izvornu čistoću«?. Prema 
Petriću lijek za te rane jest > zdrav razum, te Isus Krist i njegovo Evangejelje«'“. Pe- 
trićeva knjižica svakako sadrži niz elemenata koji će biti glavni motivacijski razlozi 
reformnoga pokreta, čime je on jedan od preteča reformnoga pokreta, a kasnije i 
njegov aktivan sudionik. Pitanja koja je otvorio svojom knjižicom, kao i njegova 
suspenzija i napuštanje kleričkoga staleža učinit će ga jednom od vodećih osoba 
reformnoga pokreta." Tiskanje njegove knjižice u prvom redu znači iskorak onoga 


* Mentzinger se od početka zalagao za raskid s Katoličkom Crkvom i za osnivanje posebne vjerske 
zajednice. On je bio prvi reformni svećenik u Hrvatskoj koji je prešao na starokatoličku vjeru koja 
tada na teritoriju Kraljevine SHS-a nije imala ni jednu svoju župu ili kakvu drugu organizaciju. N. 
PETRIĆ, Uspomene iz godine 1919., u: Hrvatski katolički kalendar Grgur Ninski, Zagreb, 1939., 
45.; Z. MATIJEVIĆ, Reformni pokret dijela nižega katoličkog svećenstva u Hrvatskoj (1919. — 
1924. god.), u: Povijesni prilozi 8(1989.), 9. 

7 Usp. Starokatolička crkva u Jugoslaviji, Beograd, 1960., 30. 

* Usp. V. NOVAK, Magnum crimen. Pola vijeka klerikalizma u Hrvatskoj, Zagreb, 1948., 85. 

* N. PETRIĆ, Rane u Katoličkoj crkvi, Split, 1917., 3-4. 

1 Isto, 4. 


" Vladimir Vučić pisat će u Starokatoličkom glasniku 1963. kako ni Petrić ni njegova knjižica nisu utje- 
cali na reformni pokret, kao i to da Petrić uopće nije bio aktivan u tome pokretu, dapače da je cijelo 
vrijeme bio pasivan sudionik te da se aktivirao tek kad je 1923. priznata Hrvatska starokatolička 
Crkva. V. VUČIĆ, Reformni pokret, u: Starokatolički glasnik (1963.)6., 7.; D. PATAFTA, Reformna 
gibanja i starokatolicizam u Dalmaciji, u: Služba Božja 58(2018. )3, 319-351. 

dijela nezadovoljnoga katoličkoga svećenstva koje je smatralo da je reforma Crkve 
nužna. 


Gotovo istodobno s pojavljivanjem Petrićeve knjižice katolički svećenici Bakarsko- 
ga kotara i grada Bakra održali su 27. travnja 1917. sastanak u mjestu Sv. Kuzam 
iznad grada Bakra. Motivacija toga sastanka bila je isključivo socijalne naravi, za 
razliku od Petrićeve knjižice koja je sadržavala i određene liberalne poglede na ka- 
toličku disciplinu. Godine 1917. u Primorskim novinama objavljen je članak pod 
nazivom Materijalne prilike svećenstva u našem Primorju, odnosno svojevrsna de- 
klaracija svećenika Bakarskoga kotara upućena biskupskom ordinarijatu u Senju.'“ 
Glavni organizator i sastavljač pisma bio je trsatski župnik Andrija Rački"? Velika 
ratna neimaština koja je zahvatila stanovništvo Austro-Ugarske tijekom ratnih go- 
dina odrazila se i na materijalni položaj katoličkoga svećenstva, osobito župnika i 
kapelana, stoga je to pismo bilo odgovor na takvo teško stanje. I u samom uvodu 
Primorskih novina, koje donose cjelovit tekst toga pisma, navodi se kako je »usli- 
jed prekomjerne skupoće, koja je svuda zavladala, palo i svećenstvo našega kraja 
u nevolju«'*. Andrija Rački u Spomen-knjizi župe na Trsatu navodi kako je cilj sa- 
stanka u Sv. Kuzmi bila pravednija raspodjela crkvenih dobara čime bi se olakšao 
težak socijalni položaj nižega svećenstva u Primorju." Reakcije službenih crkvenih 
organa uslijedile su vrlo brzo. Biskup Josip Marušić objavio je 7. lipnja u Katoličkom 
listu svoju poslanicu vezanu uz zahtjeve sudionika Svetokuzamske sinode.'* Nakon 
toga biskup navodi niz akcija koje je poduzeo kako bi poboljšao materijalne prilike 
svećenstva svoje biskupije i taj prikaz završava konstatacijom kako dobri katolici 
nikada ne bi poduprli takav istup koji ide samo u prilog neprijateljima Crkve. Na 
kraju svoje poslanice optužuje sve potpisnike Spomenice za taštinu, umišljenu veli- 
činu i preziranje biskupskoga autoriteta. !? 


Već to dovoljno govori o različitim polazištima, od kojih je Petrićevo bilo radikal- 
no i duboko zadiralo u crkvenu disciplinu, dok je ono primorskih svećenika imalo 


'? Materijalne prilike svećenstva u našem Primorju, u: Primorske novine, 12. 5. 1917., 1. 

!3 Usp. R. SKENDEROVIĆ, Andrija Rački i »Svetokuzamska sinoda« 1917. godine, u: Riječki teološ- 
ki časopis 16(2007.)2, 325. 

'* Materijalne prilike svećenstva u našem Primorju, 1. 

'5 Arhiv Župe sv. Jurja Trsat (dalje: AŽJT), Spomen-knjiga župe na Trsatu, 123. 

16 Taj odgovor biskupa Marušića objavili su svi katolički službeni i poluslužbeni listovi: J. MARUŠIĆ, 
Materijalne prilike svećenstva u našem primorju, u: Službeni vjesnik biskupije senjske i modruške ili 
krbavske (1917.)2, 2.5]. MARUŠIĆ, Materijalne prilike svećenstva u našem primorju, u: Glasnik 
biskupija bosanske i srijemske (1917.)11, 82—86.; J. MARUŠIĆ, Materijalne prilike svećenstva u na- 
šem primorju, u: Katolički list (1917.)23, 265-268. 


zah MARUŠIĆ, Materijalne prilike svećenstva u našem primorju, u: Katolički list, 266. 

samo namjeru poboljšati njihov materijalni položaj. No ono što se može iz svega 
zaključiti jest činjenica da su oba ta događaja, svaki na svoj način, bila izraz nezado- 
voljstva nižega katoličkoga svećenstva u Hrvatskoj te nagovještaj reformnoga po- 
kreta koji će tek uslijediti. Oni su u isto vrijeme i pokazatelj lošeg stanja toga dijela 
svećenstva koje je na taj način iskazalo svoje nezadovoljstvo postojećim stanjem u 
Crkvi u Hrvata. 


2. Reformni pokret, samostalni demokrati i slobodni zidari 


Oštar i odrješit odgovor crkvenoga vrha na Petrićevu knjižicu i Svetokuzamsku si- 
nodu učinio je da do kraja 1917. godine više ni jedan katolički svećenik nije na 
takav način istupio u javnost. No ostaje neosporna činjenica da su oba ta slučaja 
pokazala nezadovoljstvo dijela katoličkoga svećenstva u Hrvatskoj, stoga tijekom 
1918. godine u liberalno orijentiranim novinama, kao što je bila Hrvatska/Jugo- 
slavenska njiva, izlaze nepotpisani članci ili pod pseudonimom koje su objavljivali 
nezadovoljni svećenici. Danas je teško utvrditi tko su bili autori tih članaka, ali za 
većinu se zna da je to bio tadašnji kapucin iz Rijeke o. Jeronim Dragutin Tomac.'? 
U ljeto 1918. godine u Župi Dekanovec u Međimurju sastala su se tri katolička sve- 
ćenika: Vinko Žganec, Đuro Vilović i o. Jeronim (Dragutin Tomac).! Raspravljali 
su o potrebi reforme u cijeloj Katoličkoj Crkvi, a posebno u provođenju reformi or- 
ganizacije Katoličke Crkve u Hrvatskoj. Vilović i Žganec trebali su poduzeti korake 
oko organiziranja pokreta u sjevernoj Hrvatskoj. Glavna pitanja kojima su se bavili 
bilo je pitanje celibata i zavjeta čistoće kod katoličkih redovnika. Konačan rezultat 
dogovora bio je da svatko od njih promiče ideju reforme u svom krugu djelovanja i 
da se u tisku objavljuje što veći broj članaka kako bi se pridobilo i pripremilo laike i 
svećenike za pokret usmjeren prema reformi Katoličke Crkve. 


Pitanje celibata bilo je svakako najaktualnije. Tako su primjerice u bečkom Carevin- 
skom vijeću češki zastupnici svećenici Jozef Stanek i Bohumil Zahradnik-Brodsky, 
budući vođa reformnoga pokreta u Češkoj, podnijeli interpelaciju u vezi s celibatom.“' 


'5 Hrvatski državni arhiv (dalje: HDA), Ostavština dr. Dragutina (Jeronima) Tomca, Koresponden- 
cija Tomac — Petrić, Zagreb 23. IX. 1937., kut. 2, fasc. 6.; N. PETRIĆ, Hrvatski reformni pokret. 
Uspomene iz godine 1918. i 1919., Hrvatski katolički kalendar Grgur Ninski, Zagreb, 1938., 44. 

' Tomac je 21. VIII. 1918., koristeći se pravom na ljetni odmor, otišao iz Rijeke u Dekanovec u Me- 
đimurju, gdje je tada župnik bio Vinko Žganec (HDA, Ostavština dr. Dragutina/Jeronima/Tomca, 
Korespondencija Tomac — Petrić, kut. 2., fasc. 6.). 

2% Usp. Z. MATIJEVIĆ, U sjeni dvaju orlova, 221. 

2 Usp. N. PETRIĆ, Reformacija katoličkog klera, u: Jugoslavenska njiva (1919.)12, 184; K. DOČ- 
KAL, Udio srpske crkve u češkom reformnom pokretu, Zagreb, 1942.; D. PATAFTA, Češki reformni 

okret, nastanak Ceške narodne crkve i uloga Srpske pravoslavne crkve na stranicama hrvatsko 
P ga srpske p 8 
tiska, u: Croatica Christiana Periodica 42(2017.)80, 105-130. 

U Hrvatskom saboru to je učinio Stjepan Radić." Matijević smatra kako su između 
Radića i predstavnika reformnoga pokreta postojale uske veze koje su ga potaknu- 
le na njegov saborski angažman protiv celibata.“ Tomu u prilog ide i činjenica da 
su predstavnici nezadovoljnoga svećenstva održali potkraj 1918. godine sastanak s 
predstavnicima Hrvatske pučke seljačke stranke (HPSS). Sastanku su prisustvovali 
Stjepan Radić, Vladko Mačeki Josip Predavec“ te svećenici Ante Donković i Rikard 
Korytnik, član privremenoga odbora HPSS-a 1914. godine.“ Očito je da su pred- 
vodnici reformnoga pokreta tražili i političku potporu, a kao najpogodnija stranka 
pokazao se HPSS, već samim time što je Korytnik bio jedan od osnivača stranke, ali 
i zbog izraženoga antiklerikalizma Stjepana Radića.“ Osim pitanja celibata, jedan 
od motiva početka reformnoga pokreta bit će i pitanje položaja Katoličke Crkve 
u Kraljevini Srba, Hrvata i Slovenaca. Kod stvaranja nove države Južnih Slavena 
otvorit će se i pitanje vjerskoga ujedinjenja, odnosno reformski svećenici sve će 
više zahtijevati da se nadiđu barijere koje razdvajaju katolicizam i pravoslavlje, a s 
druge strane težit će se tomu da Crkva dobije što više narodni karakter i obilježja. 


Dana 10. veljače 1919. na poziv Stjepana Menzigera i Rikarda Korytnika u Zagrebu 
su se sastali nezadovoljni katolički svećenici u Kraljevini SHS-u.*" Josip Gunčević 
navodi kako su sastanak sazvali Juraj Cenkić, Rikard Korytnik i Menzinger.“* Dok 
Niko Petrić spominje kako su ga sazvali Cenkić i Korytnik.“ Na sastanku se okupilo 


2 A. DONKOVIĆ, Stjepan Radić, u: Starokatolik (1928.)8, 1. 


23 Usp. Z. MATIJEVIĆ, Reformni pokret dijela nižeg katoličkog svećenstva u Hrvatskoj (1919. — 
1924. god.), 8. 

** Maček i Predavec kasnije će stupiti u Hrvatsku starokatoličku Crkvu. Maček je pristupio staroka- 
tolicizmu jer se rastavio od prve supruge i oženio se njezinom sestrom (A. ŠKEGRO, Nadbiskup 
Šarić i starokatolicizam u južnom Uskoplju, u: P. JURIŠIĆ (ur.), Ivan Šarić. Vrhbosanski nadbiskup, 
Sarajevo, 2007., 333-334.). 

25 A, DONKOVIĆ, Stjepan Radić, 1. Taj susret predstavnika HPSS-a s Donkovićem i Korytnikom 
znak je da je Korytnik uspio pridobiti za svoje reformne ciljeve predstavnike ubrzo najjače hrvat- 
ske stranke. Sam Korytnik bio je uz braću Radić jedan od osnivača HPSS-a, stoga ni taj susret nije 
bio bez određene političke težine (Uspomeni Rikarda Koritnika, u: Nova Reforma 2(1919.), 11.). 
Kasnije će otvoreno pisati i govoriti o tome kako trebaju za svoje ciljeve pridobiti političke stranke 
i državu kako bi spriječili moguće biskupove progone i osigurali si jako društveno-političko zaleđe 
(Duhovnička smrt od Emila Mariota, u: Nova Reforma 2(1919.), 31.). 

* Usp. S. BAKŠIĆ, Stjepan Radić, u: Katolički list (1928.)33, 427. 

“7 Starokatolička crkva u Jugoslaviji, 20.; SVEĆENIK, Za slobodu mišljenja u katol. crkvi, u: Jugoslaven- 
ska njiva (1919.)22, 348.; Na okup, u: Reforma 1(1919.), 1. 

2 1, GUNČEVIĆ, Godišnjica pokreta nižeg klera u Jugoslaviji I., u: Glasnik biskupija bosanske i srijem- 
ske (1920.)3—4, 12. 

? N. PETRIĆ, Uspomene iz reformnog pokreta, 45. 

oko 20 do 25 svećenika.?" Uglavnom su to bili mlađi svećenici i kapelani.?' Glavnu 
riječ vodili su Korytnik,** Cenkić, Menziger,* Stjepan Haberstock i Stjepan Horvat. 
Cilj sastanka bio je da se od crkvenih vlasti zatraži rješavanje »socijalnih nepravdi 
koje pritišću niži kler«.** Tekst te rezolucije bit će objavljen u knjižici Savremene 
želje katoličkog nižeg klera države SHS tiskane u Bjelovaru 1919. godine. Autorstvo 
rezolucije i izjave obično se pripisuju Cenkiću, Korytniku ili Menzigeru,* iako Ma- 
tijević smatra da je njezin konačan oblik rezultat kolektivnoga rada reformnih sve- 
ćenika iz užega odbora izabranoga na zagrebačkom sastanku 10. veljače.“ Kako su 
korice knjižice bile žute boje, a sama knjižica predstavljala je temeljni dokument or- 
ganiziranja i djelovanja reformnoga pokreta, cijeli pokret nazvan je žutim pokretom. 


Osnivanje nove države Kraljevine SHS-a podržali su članovi Seniorata, kao vod- 
stvo Hrvatskoga katoličkoga pokreta (HKP), i cijeli hrvatski episkopat, izuzev 
vrhbosanskoga nadbiskupa Josipa Stadlera, koji je u prosincu 1918. umro. Vjer- 
sko pitanje bilo je iznimno važno za novonastalu državu te je već u prosincu 1918. 


%% Petrić navodi brojku od 20 svećenika (N. PETRIĆ, Uspomene iz reformnog pokreta, 45.), dok 
Gunčević navodi brojku od 25 svećenika (J. GUNČEVIĆ, Godišnjica pokreta nižeg klera u Jugo- 
slaviji L, 12.). 

" JEDAN SVEĆENIK VRHBOSANSKI, Crkveni celibat, u: Vrhbosna (1919.)7-9, 76. 


%* Rikard Korytnik vrlo brzo nakon zagrebačkoga sastanka umire, 9. travnja 1919. Usp. Uspomeni 
Rikarda Koritnika, 10-12. 


** Stjepan Menziger prvi je svećenik član reformnoga pokreta koji je pristupio Starokatoličkoj Crkvi 
koja do tada na cijelom području Kraljevine SHS-a nije ni postojala. Petrić u svojim sjećanjima do- 
nosi dio iz pisma koje mu je iz Pančeva, gdje je bio nastavnik, poslao Menziger: »Da li poznajete 
moje ime, to neznam, nu da smo na istom bojnom polju to ćete saznati iz slijedećih redaka. Moje če- 
tverogodišnje svećeničko službovanje dovelo me je do spoznaje, da je taj stalež pun u nebo kričućih 
sablasti i perfektan farizejizam. Oslobođenje je moje došlo oslobođenjem otadžbine. Ostavio sam 
svećeničku službu i apsolvirao sam filozofiju. Tvrdo sam uvjeren, da mi u borbi protiv celibata legal- 
nim putem ne možemo postići nikakav uspjeh. Katolička crkva imade duh imperijalistički, koji je u 
nju ucijepio sv. Augustin sa svojim “Civitas Dei. Taj će božji grad biti tada, kada će na mjesto civilnog 
klera zavladati redovnički, što neosporno opažamo na svim linijama katoličke administracije. Borba 
je naša ne sa papom i crkvom, već sa fratrima i drugim parasitima socijalnog poretka, kojima kao 
takovima konvenira današnja hierarhija i organizacija katoličke crkve. nama ne preostaje drugo, već 
se prilagoditi toj organizaciji ili segnuti za drugom. Ta druga bila bi po mom uvjerenju Starokatolička 
Crkva, koja tačno odgovara našim pravednim zahtjevima. Ona je katolička, ali nije imperijalistička, 
ona je iskrena, narodna, ona mora biti prava. zaista! Hrvatski narod nije od Rima ništa primio, već 
svoju narodnu propast kroz stotine godina. taj narod može i mora reći: “Los vom Rom! - To je nesum- 
njivo.« (N. PETRIĆ, Hrvatski reformni pokret. Uspomene iz godine 1919., 45.) 


* Starokatolička crkva u Jugoslaviji, 20. 
85 V, VUČIĆ, Reformni pokret, 6.; Starokatolička crkva u Jugoslaviji, 20. 


36 Usp. Z. MATIJEVIĆ, Reformni pokret dijela nižeg katoličkog svećenstva u Hrvatskoj (1919. — 
1924. god.), 10.; Z. MATIJEVIĆ, U sjeni dvaju orlova, 224. 

formirano Ministarstvo vjera, koje je postalo nadležno za sva pitanja iz područja 
religijsko-političkoga života. U Kraljevini SHS-u država i religija djelomično su se 
odvojile. Iako nije više postojala institucija državne Crkve, nije provedena ni pot- 
puna laicizacija države, jer to nije bilo u interesu vladajućih elita, osobito zbog snaž- 
noga utjecaja vjerskih institucija na vjernike, odnosno biračko tijelo.?“ Bez obzira 
na to što su gotovo svi relevantni predstavnici Katoličke Crkve u Hrvatskoj podržali 
osnivanje južnoslavenske države, već početkom 1919. godine zaoštrili su se odnosi 
u pitanju ingerencije nad sustavima odgoja i obrazovanja.** S vremenom se otvo- 
rio niz problema koji će početi opterećivati odnose Katoličke Crkve i države. Od 
onih ključnih to je bilo već spomenuto pitanje ingerencije nad sustavom odgoja i 
obrazovanja, gdje se Crkva suočila s nasilnom sekularizacijom i pokušajem potpu- 
ne laicizacije sustava, i pitanje potpisivanja konkordata. Umjesto dotad relativno 
umjerenoga liberalizma Crkva se u novoj državi susrela s netolerantnim sekulariz- 
mom s ciljem potpune marginalizacije svih religijskih uvjerenja građana i svođenja 
na privatnu sferu. 


U iznimno složenim vjerskim i političkim pitanjima u novonastaloj državi uvijek je 
u pozadini ostajala snažna uloga slobodnoga zidarstva koje je upravo postalo jedan 
od čimbenika u oblikovanju odnosa države prema Katoličkoj Crkvi. Dominantna 
politička stranka prvih godina postojanja Kraljevine SHS-a bila je Samostalna de- 
mokratska stranka Svetozara Pribićevića. Na snažan utjecaj slobodnih zidara upra- 
vo u toj stranci upozorio je 1958. godine Jovan Marjanović, koji u svome članku 
piše sljedeće: »Najzad na Demokratsku stranku je vršila određeni utjecaj i maso- 
nerija, čiji su mnogi članovi bili funkcioneri Demokratske stranke, povezani preko 
masonske lože s raznim zapadnim zemljama.<* 


Stanje u Crkvi u Hrvata u vrijeme pojave reformnoga pokreta opisuje u svojim sje- 
ćanjima Ljuboslav Kuntarić st., istaknuti sudionik HKP-a, koji kaže kako je pojavi 
žutoga pokreta prvotni uzrok bio >vrlo kruti konzervativni institucionalizam « na- 
slijeđen iz vremena Monarhije.“ Kuntarić u svojim sjećanjima navodi na primjeru 
Međimurja kako su pod utjecajem Ivana Novaka, slobodnoga zidara, prodrle libe- 
ralne ideje među dio međimurskoga svećenstva, a kojega su podupirali Pribićeviće- 
vi samostalni demokrati. Navodi kako su »od vjere otpali dr. Vinko Žganec, Šafarić, 


* Usp. I. HRSTIĆ, Vrijeme promjena — Makarska 1918. - 1929., Zagreb, 2016., 392. 

* Usp. Z. MATIJEVIĆ, Katolička crkva u Hrvatskoj i stvaranje jugoslavenske države 1918. — 1921., u: 
Povijesni prilozi 5(1986.)1, 1-93. 

1, MARJANOVIĆ, Političke partije Kraljevine Srba, Hrvata i Slovenaca (1921. — 1929.), u: Iz isto- 
rije Jugoslavije 1918. — 1945., Beograd, 1958. 


“ Arhiv franjevačkog samostana u Našicama (dalje: AFSN), Ljuboslav KUNTARĆ, Bilješke o prili- 
kama u Katoličkom pokretu poslije 1918. godine, B-XVI-46-13, 6. 

Juraj Lajtman, dr. Vidušić, Djuka Vilović. Njima su samostalni demokrati osigurali 
ekistenciju. Tako je framazun I. Novak uspio pocijepati katoličko svećenstvo preko 
jedne političke stranke«*'. Kuntarić nadalje piše kako je vjenčanje Vinka Žganca u 
Dekanovcu izazvalo negodovanje puka koji je protestno napustio crkvu.“ Nadalje 
u svojim sjećanjima bilježi osnivanje HPSS-a i Hrvatske pučke stranke (HPS) u 
Međimurju kao i njihove prve sukobe. Konstatira kako je pobjedi HPSS-a/ HRSS- 
a na izborima 1921. godine pridonio nejasan socijalni program i loša nacionalna 
politika HPS-a te da je »pobjedom Hrvatske seljačke republikanske stranke odre- 
djena linija hrvatske politike do 1941. god.<* 


Reformni svećenici dobili su podršku od liberalnih listova u Hrvatskoj. Riječ SHS, 
glasilo Pribićević-Davidovićeve Demokratske stranke, u sažetom članku donosi 
smjernice djelovanja reformnoga pokreta naglašavajući kako »niži katolički kler ide 
za nizom vanjskih reforma katoličke crkve u Jugoslaviji a da ne dira u članke katolič- 
ke vjere s ciljem da provedu reformu katoličke crkve u našim krajevima u duhu mo- 
dernog vremena«**. Autor članka ističe još jedan segment djelovanja reformnoga 
pokreta, a koji je uvijek nekako bio po strani iako je istaknut i u samim Savremenim 
željama, a to je rad na zbližavanju istočne i zapadne Crkve. Autori Savremenih želja 
navode kako je celibat glavna prepreka ujedinjenju Crkava, zato i zagovaraju njegovo 
ukidanje kako bi, prema njima, nestalo glavne prepreke u odnosima dviju Crkava te 
izražavaju duboko uvjerenje da »će se konačno latinska crkva s istočnom izmiriti 
baš na Balkanu«*. Ta nacionalno-religijska komponenta reformnoga pokreta uvijek 
je ostajala po strani svakoga govora o tome pokretu, dok je s druge strane činila jed- 
no od središnjih pitanja cijeloga njegova djelovanja. Pitanje celibata koje su reformni 
svećenici stavljali dugo u prvi plan nije bilo samo pitanje promjene katoličke discipli- 
ne nego i pitanje uklanjanja prepreka prema pravoslavlju. No taj način razmišljanja 
ponovno treba promisliti u kontekstu liberalnih idejnih strujanja koja su dugo do- 
minirala hrvatskom društvenom i političkom scenom u vremenu neposredno nakon 
ujedinjenja, kada se nastojalo što više učvrstiti postignuto jedinstvo u novoj državi. 
Učvršćivanje toga jedinstva nije počivalo samo na liberalnim shvaćanjima jedinstva 
zajedničke države na temelju ravnopravnosti svih triju naroda nego se odražavalo i 
na religijskom planu u pokušajima približavanja katolicizma pravoslavlju. Taj zahtjev 
očitovao se i u želji da se u katoličko bogoslužje u Hrvatskoj uvede narodni jezik, 
odnosno da se povlastica služenja staroslavenske službe Božje protegne na čitavu 


“sto, 4-5. 

+ [sto, 8. 

* Isto, 9-12. 

““ Pokret nižeg hrvatskog klera, u: Riječ SHS (1919.)239, 3. 

#5 Savremene želje katoličkog nižeg klera u državi SHS, Bjelovar, 1919., 23. 

Crkvu u Hrvata, kao svojevrsni most prema pravoslavlju. I u tome su reformni sve- 
ćenici nailazili na podršku liberalnoga javnoga mnijenja.* 


Iako je sam pokret bio unutarnje reformno gibanje u Katoličkoj Crkvi u Hrvatskoj, 
ponekad je bio dovođen i u vezu sa slobodnim zidarima. Za sada je nemoguće do- 
kazati jesu li vodeći ljudi reformnoga pokreta bili izravno povezani sa slobodnim 
zidarima, ali su svakako uživali njihovu veliku podršku. Primjerice o. Petar Grabić 
uspoređuje reformni program Stjepana Zagorca, vodećega reformaša, s idejama 
poznatoga slobodnoga zidara Milana Marjanovića,“ za kojega kaže da »neće da 
znade za kršćansko, ni za katoličanstvo (...)«**. Donošenje Vidovdanskoga ustava 
28. lipnja 1921. godine, pri čemu su vodeću ulogu imali Pribićević i njegova De- 
mokratska stranka, dovelo je do toga da se hrvatska liberalna javnost svrstala uz 
oporbeni blok predvođen Stjepanom Radićem. Zbog veza reformnoga pokreta 
sa zemaljskom vladom u Hrvatskoj i središnjom vladom u Beogradu, kao i zbog 
otvorene naklonosti Pribićevića i njegovih demokrata, liberalni je tisak počeo pro- 
matrati reformni pokret kao svojevrstan eksponent protuhrvatske politike.“ Naj- 
zornije to svjedoči članak vodećega liberalnoga glasila Obzor, koje je sve do tada 
simpatiziralo pokret, a zatim piše sljedeće: 


>Ovaj pokret podupiran je od prvog časa od demokrata i to naročito 
onih, kojima nije stalo do hrvatstva ni do hrvatskog bogoslužja, prvo zato 
jer su Jugoslaveni a ne više Hrvati, a drugo zato jer su antiklerikalci, pa im 
je posve svejedno da li se uopće čita kakova misa. Ti demokrati najjače 
podupiru taj pokret, jer misle da će tim pokretom oslabiti i Hrvatstvo i 
katolicizam, a tim ojačati indirekte pravoslavlje, protiv koga nemaju ništa, 
mada je pravoslavlje kud i kamo “klerikalnije' nego je katolicizam. Narav- 
no ti demokrati i katolički antiklerikalci tvrde da smo svi mi Srbi i Hrvati 
jedan narod, ali da mi Hrvati imademo tuđu vjeru i Talijana za vjerskog 
poglavicu, a da je pravoslavna crkva skroz nacionalna 'srpska' (...). Naro- 
čito su demokrati išli za tim da oslabe upliv katoličke crkve i njenu snagu 
podupirući svaki pokret protiv katoličke crkve... Zar ti reformisti ne vide 
za čim se ide? Zar ne vide da su samo orudje demokrata, koji hoće da i na 
taj način pospješe “asimilaciju' Hrvata. Mi smo zaista odlučni protivnici 
svakog ultramontanstva i klerikalizma... No kad vidimo da se vjera upo- 


“* Osječki katolici za slavensko bogoslužje, u: Riječ SHS (1919.)241,3.; Pokret kat. nižeg klera u drža- 
vi SHS, u: Obzor, 20. 5. 1919.,2. 


# Usp. M. MARJAN OVIĆ, Smjernice obnove naroda, Zagreb, 1919. 
* P. GRABIĆ, Unija crkvi i reformno svećenstvo, u: Katolički list (1920.)32, 336. 


kar MATIJEVIĆ, U sjeni dvaju orlova, 261.; D. PATAFTA, Hrvatski liberalni tisak o reformnom po- 
kretu dijela katoličkog nižeg klera (1918. — 1923.), u: Pilar 11(2017.)1, 11-44. 

trebljuje u političke svrhe i da se navaljuje na katolicizam, jer ga ispovi- 
jedaju Hrvati i Slovenci, onda mi (...) branimo... instituciju. Dopuštamo, 
da ti reformni svećenici rade bona fide, no njihov je rad i logički i psiho- 
loški jedna zabluda (...). Nesumnjivo će Hrvati odbiti ovaj politički po- 
kret, koji pod krinkom nacijonalnog hrvatstva, faktično slabi hrvatstvo. A 
onima koji to podupiru i inspiriraju preporučujemo, da je ovaj ref. pokret 
sasma loše sredstvo da se Hrvate prevede u pravoslavlje. <*“ 


Nakon donošenja Vidovdanskoga ustava reformni pokret podržavali su još jedino 
Pribićevićevi slobodni demokrati pod snažnim utjecajem slobodnih zidara i jedini 
medijski prostor dobivali su u tiskovinama koje su iznosile slobodnozidarske ideje 
i bile bliske samostalnim demokratima, kao što su Slobodna Tribuna i Riječ SHS. Da 
su slobodni zidari bili podupiratelji širenja reformnoga pokreta, a kasnije i staroka- 
tolicizma, potvrđuje u svojoj knjizi Slobodnozidarska čitanka beogradski slobodni 
zidar i veliki meštar lože Jugoslavija Vojislav Kujundžić koji piše: >Kad smo olako 
prenebegli ona dva ranija pokreta protiv Rima, negujmo, propagirajmo, agitujmo i 
širimo Staro-Katoličku Crkvu (...).<*! 


Da su članovi slobodnozidarskih društava bili usko povezani s vladajućim krugovi- 
ma u Beogradu, osobito s Pribićevićevom Samostalnom demokratskom strankom, 
svjedoči i poprilično banalan primjer kako je odredbom Ministarstva prometa čla- 
novima Velike lože Jugoslavije dopušteno uz predočenje iskaznice lože putovati 
vlakom u pola cijene.** Stjepan Bakšić, govoreći o važnosti katoličkoga tiska, dovo- 
di u usku vezu slobodnozidarske lože s vladama Pribićevićevih demokrata i srpskih 
radikala. On slobodnozidarske lože naziva »vrutkom protukršćanske agitacije« i 
veliku važnost otporu slobodnozidarskim idejama vidi u jačanju katoličkoga tiska 
kako bi uspješnije parirali ciljevima slobodnih zidara koje oni programiraju i ostva- 
ruju pomoću tiska.*? 


Na Sušaku je u gradskoj vijećnici 26. srpnja 1919. na poticaj Nike Petrića osnova- 
no društvo Reformator kako bi potpomagalo svećenike koji stradavaju u sukobu s 
episkopatom zbog svojih reformnih ideja i potpomaganja časopisa Reforma.** Na 
sastanku je pročitan proglas koji su objavile Primorske novine* i izabran je Promi- 


% Reformni kler, u: Obzor 62(1921.)355, 3. 

SIV, KUJUNDŽIĆ, Slobodno-zidarska čitanka, Beograd, 1940., 122. 

%? Velika Loža državna institucija, u: Katolički list (1921.)7, 79. 

"3 Usp. S. BAKŠIĆ, Za katoličku štampu, u: Katolički list (1924.)26, 305. 


5* Reformator. Društvo za potporu svećenika liberalnog nazivanja i za potpomaganje njihova glasila 
»Reforma« zvanog, u: Nova Reforma 2(1919.), 36. 


55 Jugoslavenski narode!, u: Primorske novine, 31.7. 1919., 1. 

cateljni odbor koji su činili Gjivo Supilo, odvjetnik i nećak Frana Supila, Andro 
Knez, općinski bilježnik i kasnije ministar, Niko Petrić, novinar i pravnik Maksim 
Mrzljak, Peroslav Ljubić, vlasnik i urednik Primorskih novina, Srećko Kovačević, 
trgovac i posjednik, Ivo Brgić, Vladimir Dečak, odvjetnik Ante Kraljić, pravnik Ivan 
Krzmarić i Mate Kević.* Očito je da je uz reformni pokret na Sušaku pristao onaj 
dio građanstva koji je s obzirom na svoje zvanje i društveni položaj bio uglavnom 
liberalno orijentiran. Ne čudi i uključivanje Peroslava Ljubića koji je u Primorskim 
novinama od samih početaka pokazivao neskrivene simpatije za reformni pokret, 
ali i stvarao društvenu klimu koja će taj pokret poduprijeti. Naime Ljubić kroz cije- 
lu 1919. godinu izdaje niz članaka u kojima napada tobožnju rimsku protalijansku 
politiku po pitanju Rijeke.*" Proglas društva Reformator na tome je tragu sadržavao 
mnoge elemente koji su išli mnogo dalje od reforme i polagano zagovarali raskol, 
osobito u dijelu u kojem kažu sljedeće: 


>Mi kao Jugoslaveni veselimo se i rado podupiremo svaki onaj pokret, 
koji ide za blagostanjem naše mlade države. Pokret našeg nižeg kat. sve- 
ćenstva ne samo što je kulturnog, već je i političkog značenja. Taj pokret 
ne samo što priznaje jedinstvo našeg troimenog naroda, već ide za njego- 
vim vjerskim ujedinjenjem. To je ono što nas u velike veseli, jer uvjere- 
ni smo dokle god ne budemo vjerski ujedinjeni i dokle god ne budemo 
imali našu narodnu crkvu, da će uvijek izmedju nas biti trzavica koje će 
uglavnom dolaziti iz latinskog Rima, a preko našeg višeg klera. sa današ- 
njim našim višim klerom, koji je rekrutiran po kriterijima Beča i Rima, mi 
Jugoslaveni nećemo moći ništa učiniti. <* 
U tom slučaju zamjetna je jedna novost koja će dovesti do toga da će se reformni 


pokret s vremenom sve više radikalizirati, a to je ulaženje svjetovnjaka u reformni 
pokret, što je učinjeno prvi put osnivanjem Reformatora na Sušaku. Na osnivanje 


5“ Reformator. Društvo za potporu svećenika liberalnog nazivanja i za potpomaganje njihova glasila 
>Reforma« zvanog, 36. 


57 Češko svećenstvo i naše, u: Primorske novine, 24. 6. 1919., 2.; Naši odnošaji prema Rimu, u: Pri- 
morske novine, 26. 6. 1919., 3.; Braniteljima Vatikana, u: Primorske novine, 5. 7. 1919., 2; Moderni 
pokret medju jugoslavenskim katoličkim klerom, u: Primorske novine, 13. 7. 1919.,2—3.; Branitelji- 
ma Vatikana, u: Primorske novine, 24. 7. 1919., 1.; Braniteljima Vatikana, u: Primorske novine, 25. 7. 
1919., 1-2.; Braniteljima Vatikana, u: Primorske novine, 26.7. 1919., 1-2.; Braniteljima Vatikana, u: 
Primorske novine, 27.7. 1919., 1-2; Vatikan i Jugosloveni, u: Primorske novine, 30. 6. 1919., 1-2. 


5* Jugoslavenski narode!, 1.; taj tekst proglasa društva Reformator pročitao je i o. Jeronim Tomac, tada 
još riječki kapucin, koji je uz tekst ostavio neke bilješke među kojima i onu u kojoj se ne slaže 
sa stvaranjem zasebne Crkve neovisne o papi i crkvenoj hijerarhiji. On je uglavnom kao i većina 
svećenika pristalica i simpatizera reformnoga pokreta zastupao ideju reforme Katoličke Crkve u 
Hrvatskoj, a ne raskid s Rimom (HDA, Ostavština dra. Tomca, kut. 1., fasc. 4.). 

društva Reformator ponovno su se oborila katolička glasila. Najoštrije ju je napa- 
dao Petar Rogulja“ u Narodnoj politici. Rogulja prvi spominje razliku između refor- 
mnoga pokreta kao pokreta katoličkoga svećenstva i navodi da u državi ima preko 
1500 pristalica, dok je Reformator laičko udruženje koje podupire reformni pokret 
svećenstva.“ 


Skupina oko Nike Petrića u svojim je zahtjevima bila krajnje radikalna, a okupljala 
je ilaike oko društva Reformator. Smatrala je da je jedini način da se provedu refor- 
me napuštanje Katoličke Crkve. Odnosno, to je značilo osnivanje posebne hrvatske 
autokefalne zajednice s vlastitim ustavom, hijerarhijom i cjelokupnom crkvenom 
organizacijom." Toj skupini oko Petrića uglavnom su pripadali liberalni građani 
neovisni o Crkvi i time u svojim zahtjevima radikalniji u provođenju reformi, pa i 
pod cijenu raskola. 


Nakon propasti pokušaja provođenja reforme u Koprivnici tijekom 1921. godine“ 
i pošto su izgubili službe u Crkvi, Stjepan Zagorac i Stjepan Vidušić odlaze u Beo- 
grad s namjerom da upoznaju vladu s idejama reformnoga pokreta. Tu su navodno 
dobili podršku Svetozara Pribićevića, predsjednika Samostalne demokratske stran- 
ke, čije su novine u Hrvatskoj davale veliki prostor u svojim izdanjima reformnom 
pokretu. Nije poznato kakva su obećanja dobili, no činjenica je da su očito bili do- 
voljno ohrabreni da zaposjednu koprivničku župu i otjeraju Jurja Špoljara. Zagorac 
se kasnije tužio kako ga je nuncij u Beogradu oklevetao kod ministra vjera Pavla 
Marinkovića da je plaćenik slobodnih zidara. Katolički list bilježi kako su jamstva 
koja je Zagorac dobio od Pribićevića bila poticaj za njegov siloviti čin u Koprivnici. 
Članak zaključuje sljedećim riječima: »dvije su stvari začudne. Prva je, da Zagorac, 
idejni pristaša Radićev, traži zaštitu kod centralističkog ministra demokrate, a dru- 
ga je, da centralistički ministar obećaje pomoć sljedbeniku Radićevu.«** Narodna 
politika također pripisuje Zagorčev čin jamstvima koja mu je dao Svetozar Pribi- 
ćević.“ Da su Pribićevićeva jamstva djelovala na Zagorca svjedoči i činjenica da je 
Zagorac od šefa policije tražio pratnju kako bi oduzeo ključeve crkve i župne kuće 


% J. KRIŠTO, Petra Rogulja i razvoj Hrvatskog katoličkog pokreta, u: Croatica Christiana Periodica 
25(2001.)47,207-223. 


% P ROGULJA, Demokrati hoće da pooštre svoj kulturkampf, u: Narodna politika (1919.)191,3. 
$1 Isto, 47-48. 


% Usp. D. PATAFTA, Reformni pokret i starokatolicizam u Koprivnici, u: Podravina 15(2016.)30, 
174-198. 


#% S. ZAGORAC, Narodna crkva i katolicizam, Zagreb, 1925., 14-15.; Koprivničko pitanje i vlada, u: 
Katolički list (1920.)25, 195.; Siloviti čini »reformaša«, u: Narodna politika, 20. 7. 1920., 3. 


* Koprivničko pitanje i vlada, 196. 


$ Siloviti čini »reformaša«, 3. 

upravitelju Špoljaru.“ U prilog tomu da je Zagorac uživao veliku Pribićevićevu 
potporu govori i to da se njegov pokret počeo nazivati pokretom za Pribićevićevu cr- 
kvu."" Glasilo Demokratske stranke Demokrat koje se tiskalo u Koprivnici otvoreno 
je iskazivalo simpatije za reformni pokret: »>sa najvećom simpatijom pratimo ovaj 
pokret narodnih svećenika, pokret koji je radi svog velikog i kulturnog narodnog 
značenja svake potpore vrijedan.«* I kod suspenzije Zagorca Demokrat zauzima 
njegovu stranu: »naprotiv naš će župnik ostati pa ma se i cijeli Kaptol na glavu 
postavio.«*? Narodna politika napada reformne svećenike kao Pribićevićeve ekspo- 
nente i piše sljedeće: 


>Nakon bivšeg franjevca Miloševića i bivšeg radićevca Zagorca dolazi 
na čelo žutog pokreta Danuncijev čestitar i bivši kapucin Dragutin To- 
mac. Kao što se Pribićevićeva “Riječ! zauzimala prije za Miloševiće, tako 
se sada zauzima za Tomca. Stvar je ista, samo se firma promijenila. De- 
mokratima' je potrebna Pribićevićeva crkva, oni bi htjeli da se pomoću 
nje nametnu narodu koji ih je odbacio. Zato su poslali najprije u borbu 
Miloševića, kasnije Miloševića zamijenili sa Zagorcem, a sada misle da su 
našli svoga borca u signoru Tomcu. Ni on nema ni moralnih ni političkih 
za to da osnuje Pribićevićevu crkvu." 


Vodstvo reformnoga pokreta na čelu sa Zagorcem u siječnju 1921. preselilo je 
djelovanje pokreta iz Koprivnice u Zagreb. Nakon ekskomunikacije svih članova 
reformnoga pokreta koji su prisustvovali misi na hrvatskom jeziku u Zagrebu, ra- 
skol je bio očit. Reformaši su nastojali legalizirati svoj položaj kao zasebna vjerska 
zajednica, međutim to im nije uspijevalo zbog odredaba članka 12. Vidovdanskoga 
ustava o vjerskim zajednicama u Kraljevini SHS-u. Nadbiskup Bauer dobio je od 
ministra vjera Ivana Krstelja uvjerljivo pismo kako vladi nije u interesu podupi- 
rati reformni pokret. Biskupi s područja Kraljevine SHS-a odlučili su se obratiti 
na najvišu državnu instanciju kako bi potpuno onemogućili potporu koju su ban 
Juraj Demetrović, član Pribićevićeve stranke i slobodni zidar, kao i njegov podban 
Franko Potočnjak" pružali reformnom pokretu i njihov otpor prema Bauerovim i 


$ Iz glavnog stana »Žžutog pokreta«, u: Narodna politika, 24. 7. 1920., 3. 

Žuti osnivaju Pribićevićevu crkvu, u: Narodna politika, 18. 8. 1920., 2. 

# Svećenički žuti pokret, u: Demokrat, 4. 7. 1920., 2. 

#% Reformni pokret i natječaj za koprivničku župu, u: Demokrat, 18. 7. 1920., 3. 
? Osnivači Pribićevićeve crkve, u: Narodna politika, 22. 8. 1920., 3. 


7 Juraj Demetrović primljen je u ložu Maksimilijan Vrhovac u Zagrebu 2. prosinca 1918., dok je Fran- 
ko Potočnjak predratni slobodni zidar primljen u masonsku ložu u Budimpešti 1908. godine. M. 
GLOJNARIĆ, Masonerija u Hrvatskoj, Zagreb, 1942.; Potočnjak je napisao i tri protukatolička spi- 
sa: F. POTOČNJAK, Hrvatska akcija po receptu Rima i Beča, Zagreb, 1901., ISTI, Pogledi na klerika- 

Krsteljevim nastojanjima da se suzbije reformni pokret. Vezano uz reformni pokret 
biskupi u Predstavci navode sljedeće: 


>Od kat. Crkve otpali svećenici, koji dižu formalnu bunu u kat. Crkvi, 
uživali su u Hrvatskoj sasvim očitu potporu pokrajinske vlade. To se 
može shvatiti samo tako, da vlada nalazi svoj interes u tome pokretu, a 
to opet znači, da vlada očekuje neke probitke za sebe, ako se u kat. Crkvi 
podupiru smutnje, ako se ona oslabi. Rado priznajemo istinu, da smo 
od centralne vlade u Beogradu već ponovno primili protivna uvjerenja, 
dapače i protivne odredbe osobito u najnovije vrijeme. Ali do danas se 
ne opaža u praksi ništa od toga i ako dalje tako ostane, moramo doći do 
uvjerenja, da nekome više vrijedi rovarenje desetak otpalih svećenika, 
bez ikakve religiozne ideje, nego li Crkva katolička.« 7 


Demetrović nije samo tolerirao i podupirao rad reformnih svećenika i njihova 
pokreta, dapače, nastojao je uvjeriti ministra Krstelja kako je prema pravno-poli- 
tičkim argumentima njegovo shvaćanje članka 12. Vidovdanskoga ustava prema 
reformnom pokretu pogrješno. U prilog tomu išao je i zaključak državnoga nadod- 
vjetništva u Zagrebu koje je, kao nadležna institucija za tumačenje kaznenih djela i 
ogrješenja o državne zakone, zauzelo stav o posvemašnjoj kaznenoj neodgovorno- 
sti reformnog pokreta s obzirom na njihove pretenzije provođenja reforme u Ka- 
toličkoj Crkvi." Demetroviću s vremenom nije preostalo drugo nego da se pokori 
višim organima vlasti. 


Reformni pokret pokušao se proširiti i izvan Zagreba uz pomoć samostalnih de- 
mokrata. Misa na hrvatskom jeziku bit će održana i u Sisku u prostorima Velikog 
kaptola 29. listopada, i to u organizaciji tamošnjih članova Demokratske stranke. 
Taj slučaj potaknut će Narodnu politiku da to prokomentira na sljedeći način: 


>Već dulje vremena pripravljao im je teren ovdašnji listić, sada glasilo 
demokratske stranke, koji je pozvao otpadnike, da afirmiraju “hrvatsku 
stvar... Misu je oglasio organ demokratske stranke... Čudno je, dok de- 
mokrati s jedne strane ukidaju hrvatske nazive, ovdje se sad najednom 


lizam u Hrvatskoj, Zagreb, 1903.; ISTI, Malo istine iz naše nedavne prošlosti, Zagreb, 1921.; u svojim 
člancima otvoreno je zastupao slobodnozidarske ideje i isticao ulogu slobodnih zidara u stvaranju 
Kraljevine SHS-a/Jugoslavije: ISTI, Kako izgledaju kubni blokovi koje su srpski masoni prinijeli u 
temelje ujedinjenja Srba, Hrvata i Slovenaca, u: Obzor (1928.)59, 28., ISTI, Slobodni zidari Hrvati 
u radu za narodno naše ujedinjenje i oslobodjenje u vrijeme rata, u: Šestar 1(1921.)4,29. 

7? Predstavka jugosl. katoličkog episkopata o nepravdama protiv kat. Crkve u Jugoslaviji, u: Katolički 
list (1922.)18,211; Vlada prema katoličkoj crkvi, u: Narodna politika, 5. 5. 1922., 3. 


73 V. NOVAK, Magnum crimen, 184-185. 

u demokratskom listiću agitira za “hrv. katolički pokret' i žarki hrvatski 
patriotizam.<** 


Prema pisanju Narodne politike upravo je ta uska povezanost reformaša i demokrata 
u Sisku dovela do toga da se pokret nije uspio nimalo proširiti među stanovništvom.? 
Bez obzira na djelovanje nadbiskupa Bauera i ministra vjera Krstelja, reformni se po- 
kret tijekom 1922. počeo značajnije širiti, ponajprije zahvaljujući neskrivenoj potpo- 
ri Jurja Demetrovića i Samostalne demokratske stranke, koji su na pokret gledali s 
neskrivenom simpatijom i otvorenom potporom. Osnivanje hrvatsko-katoličke župe 
u Zagrebu, prve takve institucije reformnoga pokreta neovisne o Katoličkoj Crkvi, 
predstavlja trenutak razgraničenja u reformnom pokretu, svojevrsni međaš. Upravo je 
taj čin udario temelje organiziranju nove vjerske zajednice reformnih svećenika koja 
će 1923. godine prerasti u Hrvatsku starokatoličku Crkvu (HSC) i kao takva dobiti 
priznanje od države. Neuspješna borba za legalizaciju reformnoga pokreta kroz 1922. 
godinu svoje će ostvarenje dobiti u osnivanju HSC-a. Godina 1922. razdjelnica je u 
tijeku reformnoga pokreta koji se sve više udaljava od Katoličke Crkve i postaje zaseb- 
na stvarnost koja se usmjerava prema definitivnom raskolu. 


Naredbom ministra vjera Ljube (Ljubomira) Jovanovića, osobnoga prijatelja nun- 
cija Ermenegilda Pellegrinettija, Hrvatsko-katolička Crkva (HKC), kako su se 
nazvali reformaši, i cijeli pokret našli su se izvan zakona. Kako bi pronašli izlaz, 
Marko Kalogjera i Stjepan Vidušić borave u Beogradu od 19. do 27. travnja 1923. 
i vode pregovore s ministrom Jovanovićem.“ Rezultati tih pregovora nisu poznati, 
no zamjetno je kako je već 15. svibnja održan sabor vođa reformnoga pokreta na 
kojem je ime HKC-a izmijenjeno u Hrvatsko-katolička prvodobna Crkva." Ne- 
mogućnost da se HKC legalizira i nova ministrova naredba prisilili su vođe refor- 
mnoga pokreta da pronađu rješenje kojim bi dobili dugo traženu legalizaciju. Na 
čelo pokreta stao je tada Marko Kalogjera koji je predložio da HKC prijeđe na sta- 
rokatolicizam.? Početkom studenoga Stjepan Vidušić i Ferdo Šišić, član zagrebač- 
ke slobodnozidarske lože,? borave u Beogradu i nastoje ublažiti vladine zakonske 


7% Pribićevićeva crkva u Sisku, u: Narodna politika, 31. 10. 1922., 2.; Hrvatski katolički pokret, u: Sisač- 
ki glas, 5.11. 1922.,2. 


75 Pribićevićeva crkva u Sisku, 2.; Hrvatska sv. služba Božja, u: Sisački glas, 19. 11. 1922., 1-2. 

7* Reformni pokret Hrvata-katolika, u: Hrvatski katolički kalendar Grgur Ninski, Zagreb, 1931., 64. 

7 HDA, Osobni fond Emilija Laszowskog, kut. 64.; Novi protestanti i skizmatici-starokatolici, u: Ži- 
vot 5(1924.)4, 223. 

"M. BARBARIĆ, U povodu desetogodišnjice smrti prvog biskupa Hrvatske starokatoličke crkve 
Marka Kalogjera, u: Glasnik Hrvatske starokatoličke crkve 19(1966.)9, 10. 

? H. MATKOVIĆ, Prilog proučavanju masonske organizacije u Kraljevini Srba, Hrvata i Slovenaca, u: 
Historijski zbornik, 29-30 (1976. — 1977.), 529.; Ferdo Šišić pristupio je slobodnozidarskoj loži Mak- 
similijan Vrhovac u Zagrebu 23. studenog 1923. godine (M. GLOJNARIĆ, Masonerija u Hrvatskoj). 

odredbe protiv HKC-a." Moguće je da su Vidušić i Šišić pripremali teren kod vlade 
za novi smjer u kojem će istoga toga mjeseca krenuti cijeli reformni pokret i HKC 
prema starokatolicizmu. Postavivši temelje za zakonsko priznavanje, reformašima 
je uspjelo na temelju ustavnih prava dobiti 18. prosinca 1923. i zakonsko priznanje 
svoje nove Hrvatske starokatoličke Crkve. Ministarstvo vjera potvrdilo je navode 
predstavke od 7. prosinca i priznalo HSC. Beogradske Službene novine objavile su 
taj ukaz Ministarstva vjere 24. prosinca 1923., a zagrebačke Narodne novine 11. si- 
ječnja 1924. godine.*' 


Stav Katoličke Crkve bio je da je priznavanje HSC-a politički čin, ali ne više Demo- 
kratske stranke, nego sada srpske Narodne radikalne stranke: >i to je crkva, koju 
nose na rukama najprije demokrati (u početku), a onda radikali.«** Smatrali su 
kako je Hrvatska starokatolička Crkva priznata protuustavno i kako je to posljedica 
političkoga čina: »to je razlog, što su u početku starokatolike podupirali demokrati 
(Pribićević) a poslije i sada radikali. Slično je kao s Orjunom, jer je i nova crkvi- 
ca neka Orjuna na crkvenom polju.«* Krajem godine u Katoličkom listu izišao je 
još jedan članak u kojem se na isti način insinuira povezanost legalizacije HSC-a s 
radikalima. Autor prvo napada reformaške svećenike koji su od »vjere otpali sve- 
ćenici... koji su u službu tatskog, protukatoličkog, protukršćanskog, da i bezbožnog 
liberalizma... pa su te svrzimantije bacile u blato svoj katolički, hrvatski i svećenič- 
ki značaj. Oni su puko svjesno oružje u rukama naših narodnih neprijatelja<**. U 
nastavku teksta autor precizira svoje optužbe o povezanosti HSC-a i radikala kada 
kaže: 


> Reformaški svećenici' postali su puko orudje u rukama onih naših 
narodnih i vjerskih neprijatelja, koji nastoje hrvatski narod prevesti na 
pravoslavlje, a u nas je pravoslavlje istovjetno sa srpstvom. Da je doista 
tako, s pravom zaključujemo odatle: 1. što je vlada svim tim reformaš- 
kim' svrzimantijama odma podijelila lijepe službe; 2. što je podupirala 
usprkos prosvjeda katoličkog hrvatskog episkopata i protuustavno taj 
reformaški' pokret; 3. što im je dozvolila da protuzakonito kao otpadnici 
javno služe sv. misu; 4. što ih dandanas, ako i potajice, podupire i zaštiću- 


* Usp. Iz »Hrvatske narodne crkve«, u: Katolički list (1923.)46, 559.; HDA, Osobni fond Emilija 
Laszowskog, kut. 64.; Vladine odredbe o t. zv. hrv. reformnoj crkvi, u: Narodne novine, 31.3. 1923., 
1-2; Nadbiskupijski arhiv u Zagrebu (dalje: NAZ), Dnevnici nadbiskupa Bauera, IV, 26. IX. 1922.; 
Iz Hrvatske narodne crkve, u: Katolički list (1923.)46, 559. 


*! Reformni pokret Hrvata-katolika, 66. 

** Novi protestanti i skizmatici-starokatolici, 225. 
53 Isto, 227. 

4 Ogvrt, u: Katolički list (1923.)52, 642. 

je; 5. što su u Češkoj isto takovi “reformaši' i istoga programa prešli javno 
i formalno na pravoslavlje i to uz javnu agitaciju srpskog pravoslavnog 
episkopa Dositeja.<** 


Oglasila se i sarajevska Nedjelja koja nastanak HSC-a dovodi u vezu s radikalima: 


>Otkako je naša radikalska beogradska vlada našim žutim svrzimantija- 
ma odobrila pangermasnku vjersku sljedbu 'staro-katolika' traže ovi gla- 
snici na sve strane pristaše da im da im omoguće osnutak barem jedne 
(staro-katoličke' crkvene općine. Oblijeću naročito oko javnih konkubi- 
naraca i obećaju im da će im pozakoniti konkubinate... I radi ove nekoli- 
cine skrhanih tipova išla se državna vlast ponizivati pa izdavati odluku o 
priznanju jedne sekte, u našem narodu dosada sasvim nepoznate.«** 


Očiti cilj spomenutih političkih stranaka i slobodnih zidara bio je sustavno slablje- 
nje utjecaja i ugleda Katoličke Crkve s obzirom na njezinu važnu ulogu u obrani 
hrvatskoga nacionalnoga i kulturnoga identiteta u državi koja je sve više poprimala 
centralistička i totalitaristička obilježja. Također treba istaknuti kako su hrvatske 
političke stranke, pa dijelom i sama Hrvatska pučka stranka, i dalje lutale u novona- 
stalim političkim okolnostima, dok je Katolička Crkva, u početcima i sama sklona 
ujedinjenju, prva osjetila udarce novoga režima na svoje institucije zbog snažne i 
velike uloge koju je imala u hrvatskom društvu. 


55 Isto, 643. 
** Uspjesi pangermanske »staro-katoličke« sljedbe, u: Nedjelja, 3. 2. 1924., 6. 

POLITICAL SUBJECTS IN RELATION TO THE 
REFORM MOVEMENT AND OLD CATHOLICISM 
- POLITICAL ACTION TO WEAKEN THE 
CATHOLIC CHURCH IN THE KINGDOM OF SERBS, 
CROATS AND SLOVENES UNTIL 1929 (1.) 


Daniel PATAFTA* 


Summary: The Croatian Old Catholic Church was founded at the end of 1923 as a 
Jailed attempt by the reform movement of part of the lower ranked Catholic clergy, which 
in the period from 1919 to the end of 1923 sought to reform and democratize the Catho- 
lic Church in the Kingdom of Serbs, Croats and Slovenes, but also at the encouragement 
of Belgrade governments, initially the independent democrats of Svetozar Pribićević, as- 
sociated with the Freemasons, and later the Greater Serbia Radical Party, which gave it 
direct and indirect support in institutionalization and expansion, thus showing its antag- 
onism to Catholicism. All political entities until 1929 that supported the reform move- 
ment and the Croatian Old Catholic Church did so out of political opportunism in order 
to weaken the social and political influence of the Catholic Church among the Croatian 
people, but also out of their own ideological beliefs. 


Keywords: reform movement, Croatian Old Catholic Church, political Catholicism, 
Pribićević, Stjepan Radić, Serbian radicals, Freemasons, Catholic Church, political op- 
portunism. 


* Asst. Prof. Daniel Patafta, Ph. D., Catholic Faculty of Theology, University of Zagreb, Vlaška ulica 
38, P. O. box 432, 10000 Zagreb, Croatia, d.patafta(Dyahoo.com 

Politički subjekti u odnosu 
prema reformnom pokretu i 
starokatolicizmu — političko 

djelovanje radi slabljenja 
Katoličke Crkve u Kraljevini 
SHS-u do 1929. godine (II.) 


DANIEL PATAFTA* 

UDK: 272:32(497.1)“1918/1929“ + Izvorni znanstveni rad 

Sažetak: Zbog veza reformnoga pokreta sa zemaljskom vla- 
dom u Hrvatskoj i centralnom vladom u Beogradu, gdje su 
na vodećim mjestima bili Pribićevićevi samostalni demokrati, 
kao i zbog otvorene naklonosti Pribićevića i njegovih stranač- 
kih kolega, liberalni je tisak počeo promatrati reformni pokret 
kao svojevrstan eksponent protuhrvatske politike. Za Radićev 
odnos prema reformnom pokretu i starokatolicizmu može se 
ukratko reći kako je on bio oportunistički i politički motivi- 
ran radi slabljenja utjecaja Katoličke Crkve na selo i seljaštvo, 
osobito Hrvatske pučke stranke, kao temeljnu glasačku bazu 
njegove stranke. Iako je dio članova Hrvatske (pučke/republi- 
kanske) seljačke stranke djelovao radi propagiranja starokato- 
licizma iz interesnih razloga, Radić nikada javno nije podržao 
Hrvatsku starokatoličku Crkvu i njezino djelovanje, bez obzi- 
ra na svoje antiklerikalne i antikatoličke stavove. 


Ključne riječi: reformni pokret, Hrvatska starokatolička Cr- 
kva, politički katolicizam, Pribićević, Stjepan Radić, srpski ra- 
dikali, slobodni zidari, Katolička Crkva, politički oportunizam. 


1. Stjepan Radić i katolicizam — antiklerikalizam 
i prikriveni antikatolicizam 


Tijekom svoga političkoga djelovanja 20-ih godina Radić 
je u svojim govorima često napadao katolicizam i njegove 

strukture. Jednim dijelom bilo je to potaknuto sukobom s HPS-om kao izrazom 
političkoga katolicizma oko zajedničkoga interesa među seljaštvom kao glasačkim 
tijelom obiju stranaka. Bliskost shvaćanja demokratskoga uređenja Crkve s onima 
koja će propagirati reformni pokret, a zatim HSC od početaka su Radića i njegovu 
stranku približili tim strujanjima. 


Nemoguće je govoriti o odnosu HSS-a (HPSS-a/HRSS-a) prema starokatoliciz- 
mu ako se ne analizira odnos Stjepana Radića prema katolicizmu uopće, odnosno 
njegov snažan antiklerikalni naboj. Njegov antiklerikalizam javio se pod Masaryko- 
vim utjecajem. Biskup Antun Mahnić napisao je u Hrvatskoj straži 1915. godine 
članak o Stjepanu Radiću, a 1924. prenijela ga je sarajevska Nedjelja. U njemu kaže 
sljedeće: 


>Masaryk je jedan od najodličnijih i najustrajnijih bojovnika proti ka- 
toličkoj vjeri. A isti Masaryk nastupa kao najodlučniji bojovnik proti 
bezvjerstvu i vjerskom indiferentizmu; bori se za vjerstvo i ćudoređe. 
Proti katoličkoj vjeri ne nastupa kao bezvjerac, već kao krivovjerac, kao 
fanatični sektant. Upravo zato ima u svojoj borbi još više uspjeha, dakako 
samo u negativnom pravcu (..) Masaryk je dokazivao, da je vjera potreb- 
na za življenje i umiranje... da potrebujemo vjeru, a da je katoličanstvo za 
nas nemoguće; potrebna je nova kršćanska sekta, nova vjera. — Hrvatski 
se Masaryk zove Stjepan Radić. U Masaryka se je Radić školovao. Kakav 
učitelj takav učenik. Tako biskup Mahnić o Stjepanu Radiću g. 1915. A 
da Radić nije promijenio danas svoje kulturno naziranje, dokazano je i 
predosta prošlih dana. Kao što je nekada skupa sa Svetozarom Pribićevi- 
ćem i sa Lorkovićem vodio pokret naprednjačke omladine i bio preduzeo 
da uništi katoličanstvo u hrvatskom narodu, tako navješćuje i sada, da će 
sa liberalnim demokratskim ministrima voditi borbu proti kulturno kon- 
servativnim Slovencima i Muslimanima. To je u Lorkovićevu “Hrvatu i 
u svome “Slobodnom Domu navijestio ovim riječima: “Hrvatska repu- 
blikanska seljačka stranka poslala je u ministarstvo takve ljude, koji će s 
naprednim srbijanskim ministrima dati jedan slobodnjačko-demokratski 
smjer prema Muslimanima i Slovencima, koji su zastupnici konzervativ- 
nog smjera [...]' Tako eto i Radić i Lorković i Pribićević. Proti katoličkoj 
Crkvi pravi trimurti! Ali će tih trimurta brzo nestati, a katolička će Crkva 
u vjekove živjeti.«? 


' Usp. N. PETRIĆ, Reformacija katoličkog klera, u: Jugoslavenska njiva (1919.)12, 184; A. DON- 
KOVIĆ, Stjepan Radić, u: Starokatolik (1928.)8, 1.; S. BAKŠIĆ, Stjepan Radić, u: Katolički list 
(1928.)33, 427. 

* Biskup Mahnić o Stjepanu Radiću, u: Nedjelja, 26. 10. 1924., 2. 

Koliki je utjecaj na Radića imao Masaryk, može se iščitati iz Radićeve knjige Češki 
narod na početku XX. stoljeća. U knjizi Radić daje presjek povijesti Čeha do počet- 
ka 20. stoljeća zadržavajući se na nekim poglavljima iz povijesti češkoga naroda 
koja su za njega bila sudbonosna. Na tim mjestima očit je Masarykov utjecaj. Kada 
Radić govori o husitizmu, kaže da je »po današnjim našim pojmovima husitizam 
bio borba češkoga naroda za slobodu savjesti proti tadašnjoj katoličkoj hijerarhiji, 
koja je njemačkom željeznom rukom poslužila naročito da prignječi narod češki<?. 
Radiću je osobito stalo da u knjizi prikaže husitizam, u skladu sa svojim ideološkim 
nazorima, blizak seljaštvu: 


>Već Husovi preteče, a još više sam Husov život i pogotovo njegova mu- 
čenička smrt zadahnuše cijelu češku takovim vjerskim zanosom, s kojim 
se donekle može prispodobiti samo današnje narodno oduševljenje naj- 
probudjenijih slavenskih naroda. Seljaci se u to doba sakupljaju na bre- 
žuljcima u tisućama da čuju riječ istine i da se u svojoj čistoći pomole 
Bogu.<* 


Neuspjeh češke braće Radić vidi u njemačkoj i katoličkoj reakciji pod »jezuitskim 
vodstvom «.* Analizirajući razloge gubitka samostalnosti Češke početkom 17. sto- 
ljeća, Radić ih vidi u češkom otporu njemstvu i Rimu, a glavne krivce nalazi u češ- 
kom plemstvu.“ Radić dalje govori o prijeziru i tlačenju koje su Slaveni trpjeli od 
Rima i Carigrada." Zatim cjelovito prenosi češki reformni program iz revolucionar- 
ne 1848. godine, u kojem, među ostalim, piše i ovo: 


>Katoličku crkvu smatramo za glavnu zemaljsku crkvu, ali tako, da i dru- 
ge crkve u našoj zemlji imaju potpunu slobodu. Promjene u katoličkoj cr- 
kvi, koje smatramo potrebnima i za koje ćemo se vazda boriti jesu: da se 
ukine celibat (beženstvo), da svećenik bude pravim državljaninom i da se 
ne protivi prirodi; da se uredi više biskupija, da biskupi opet budu samo 
stariji svećenici, a nipošto svjetski velikaši; da se mjesto latinskog uvede 
narodni jezik u crkvu, crkvene sinode, da se ukine patronat, da svećenici 
napreduju po zaslugama, da se ukine štola, desetina itd., a uvede stalna i 
pristojna plaća, da se učiteljski i svećenički stalež spoje u jedno.«* 


3 S. RADIĆ, Češki narod na početku XX. stoljeća, Zagreb, 1910., 38. 
* Isto, 68. 

5 Isto, 94. 

$ Isto, 97—98. 

7 Isto, 109. 

Š Isto, 163. 

Mnoge od tih zahtjeva, koje je iznjedrio liberalizam 19. stoljeća, nastojat će provesti 
i hrvatski starokatolici u svojoj organizaciji i programu, što uvelike govori kako je 
starokatolicizam u hrvatskom društvu izrastao na liberalnim shvaćanjima formuli- 
ranim u 19. stoljeću. Ta liberalna shvaćanja 19. stoljeća, pod utjecajem Masaryka i 
povezujući ih sa svojom ideologijom, Radić je prenio u 20. stoljeće. 


Radi bolje analize odnosa Stjepana Radića prema katolicizmu svakako treba pred- 
staviti članak svećenika Matije Manjarića Braća Radići hrvatski katolici tiskan 1910. 
godine u Vrhbosni. Manjarić piše taj članak kao odgovor na reakciju braće Radić na 
njegovu radnju Braća Slovenci i braća Radić. Prema njegovim riječima, ta reakcija 
traži odgovor jer želi analizom nekih izjava braće Radić pokazati u kojem smjeru 
ide njihova HPSS i koliko je to važno za Hrvate katolike. Navodi kako je Stjepan 
Radić bio nezadovoljan njegovom metodom kojom je analizirao vjerske nazore 
njega i njegova brata. Manjarić predbacuje Radiću kako pomno prati njegov rad »>i 
brata Vam dra Antuna od početka tog rada, nijesam u tim stvarima još naišao na ka- 
kvo protuslovlje, da bi ste se dakle Vi, jedan ili drugi, u vjerskim pitanjima načelno 
izrazili kao odlučni i uvjereni katolici. I jedan i drugi izbjegavate dosta oprezno sva- 
ku otvorenu i muževnu izjavu o tim pitanjima (...)<?. Manjarić zaključuje sljedeće: 


> (...) a nikako Vas ni solju ni vilama dovesti, da nam već jednom kažete: 

Jeste li vi katolik ili nijeste? I to, jeste li onaki, kakvim Vas hoće kat. crkva; 
ako takav pak nijeste, kakvi ste? (...) Vaš opće poznati postupak na Vašim 
stranačkim skupštinama, koje Vi redovito otvarate sa “Hvaljen Isus! za- 
tvarate sa “Tebe Boga hvalimo!' a kad zazvoni na pozdrav Gospin, onda 
pobožno kapu skidate i molite pred svijetom? Je li to iskreno? (...) Ili Vi 
mislite, da je slobodno i lijepo javno moliti se, a ružno i grješno istinu i 
božanstvenost nauka Kristova i njegove crkve priznati? Ako je tako, onda 
Vi nijeste katolik, nego možda kakav “Kršćanin' po kalupu tolikih američ- 
kih, engleskih i ruskih pietističkih sekata, koje rado i revno mole, ali za 
kakav dogmatili crkvu neće ni da čuju. U istinu ne bi bilo nikakovo čudo, 
ako bi Vas tkogod takvim smatrao, jer bi to bio posve logičan zaključak 
Vašeg dosadašnjeg držanja u vjerskim stvarima.<'“ 


Autor zatim kaže da je temeljno načelo i glavni cilj HPSS-a da u Hrvatskoj vodi bor- 
bu protiv katoličke propagande i rimske politike koja je naše seljake dovela u nemili 
očaj. Nadalje piše kako je Radić pred javnošću glavni krivac svih uvreda i kleveta 
protiv Katoličke Crkve i vjere koje su iznesene u Hrvatskoj misli. Manjarić mu pred- 
bacuje da u svom Domu izlijeva mržnju protiv pape, »latinskog Rima, rimskih kar- 


*M. MANJARIĆ, Braća Radić i hrvatski katolici, u: Vrhbosna (1910.)20, 315-317. 
/ [sto, 319. 

dinala, katoličkih misija, katoličkih popova itd.«''. Manjarić govori kako HPSS na 
svojim skupštinama sa svim svojim pobožnim govorom nalikuje na jednu vjersku 
sektu, više nego na političku stranku. Prigovara im da njihovi govori (braće Radić) 
poprimaju >karakter sektarskog fanatizma i razvijaju se u idolopoklonstvo spram 
početnika toga sektarstva«. Zato on još ne tvrdi da je seljačka stranka već sada kri- 
vovjerna sekta, a braća Radić tvrdokorni krivovjerci, »ali ostajem na temelju dugo- 
trajnog i mirnog proučavanja rada i karaktera braće Radić] i svih simptomatičnih 
pojava kod njihovih pristaša, da su počeci toga zla tu, i da će se potpuno razviti, 
nastave li braća R[adić] onakva nekatolička vjerska načela širiti među seljaštvom, 
kakva su dosle širili te odbijati to seljaštvo od crkve katoličke i mraziti ga sa svećen- 
stvom (...)«1?. Kaže, u nastavku teksta, kako je jedini cilj braće Radić otrgnuti se- 
ljaštvo od Katoličke Crkve i svećenstva te svojim materijalističkim stavom potpuno 
dotući svaki vjerski osjećaj.'* U nastavku svojega razlaganja navodi izjavu Stjepana 
Radića: >Mi stojimo i na religijskom stanovištu. Za to nam kažu da smo klerikalci, 
prem nas klerikalci najviše proganjaju, jer smo najpogibeljniji neprijatelji popova. 
Naša je deviza: Vjeruj u Boga, ali ne u popa.«'*Za braću Radić, prema Manjariću, 
katolička vjera nema nikakvo božansko utemeljenje. Osvrće se i na izjavu Stjepana 
Radića kako se oni ne bore protiv katolika, nego katoličkih pokretaša, i to zato što 
hrvatskoga seljaka žele učiniti samostalnim stvorom koji služi samo Bogu. Optu- 
žuje Stjepana Radića da pod pobožnom krinkom širi materijalizam i panteizam. > 


2. Stjepan Radić (HPSS/HRSS/HSS) i Hrvatska starokatolička Crkva 


Prateći Radićev odnos prema starokatolicizmu, može se ukratko reći kako je on 
bio oportunistički i politički motiviran radi slabljenja utjecaja Katoličke Crkve na 
naše selo i seljaštvo kao temeljnu glasačku bazu njegove stranke. Iako je dio članova 
HRSS-a/HSS-a djelovao radi propagiranja starokatolicizma iz interesnih razloga, 
Radić nikada javno nije podržao HSC i njegovo djelovanje. 


Neki slučajevi pokazuju kako su u propagiranju starokatolicizma bili aktivni čla- 
novi HPSS-a/HRSS-a. Kod tzv. Stenjevečkoga slučaja u prijelaz dijela župljana na 
starokatolicizam bili su upleteni članovi Radićeve seljačke stranke.'* Katolički list za 
cijeli slučaj optužio je »prononsirane Radićeve agitatore koji su nosioci ne samo 


!"M. MANJARIĆ, Braća Radić i hrvatski katolici, u: Vrhbosna (1910.)21, 329-330. 
!2 Isto, 331-332. 

13 Isto, 332. 

'* M. MANJARIĆ, Braća Radić i hrvatski katolici, u: Vrhbosna (1910.)23, 366. 

!5 Isto, 368-369. 


' Usp. D. PATAFTA, »Stenjevečki slučaj« i Šaptinovci — primjer prelaženja u Hrvatsku starokatolič- 
ku crkvu, u: Croatica Christiana periodica 89(2019.)1, 143-170. 

njegove politike nego i propagatori sviju onih protucrkvenih načela, koja zastupa 
Radić. I ti sada postadoše “apostoli' proselitisma u Stenjevcu«'". Prema dopisu u 
Katoličkom listu doznaje se kako je za agitaciju starokatolika u Lipovljanima bilo 
ključno pitanje davanja lukna župniku. Pobunili su se župljani dviju filijala, Krivaj i 
Kraljeva Velika, i pozvali u svoja sela predstavnike starokatoličke crkve. Iako autor 
navodi davanje lukna kao povod, on uzrok vidi u tome što su vođe pobune bili pri- 
staše Radićeve stranke, za koje kaže: 


>Areligiozni i pasionirani Radićevi agitatori, nosioci ne samo njegove 
političke ideologije, nego propagatori sviju protucrkvenih načela, koje 
zastupa Radić. Oni su bili protivnici Rima već i prije spora o luknu i po- 
znato je, da su prema duhu Radićevih kulturnih načela već dulje vrijeme 
stajali u duševnoj vezi sa starokatoličkim vođama (...).<<! 


Teško je odrediti točan trenutak pojave starokatoličkoga vjerskoga pokreta u za- 
bačenom zapadnoslavonskome mjestu Bijela Stijena, smještenom na jugu župe 
Čaglić.!? Prethodnik župnika Josipa Buturca, župnik Ivanko Vlašićak, izvijestio je 
nadređene u Zagrebu kako su se starokatolici u njegovoj župi počeli organizirati 
u godini velikoga političkoga zaokreta Stjepana Radića, tj. 1925. godine. Vlašićak 
je dodao kako je u biti riječ o zajedničkoj radićevsko-komunističkoj akciji, koja je 
naišla na podršku određene grupe seljaka, koja je imala isključivo osobne razloge 
za sukob s čaglićkim župnikom. U izvještaju o prilikama u župi iz studenoga 1925. 
godine naveo je kako su »radićevski vođe: Mato Mijačević i Miško Marošević, ko- 
munisti: Marko Šimić i Marko Kljakić te par konkubinaraca išli (...) ovdje od kuće 
do kuće zbog prijelaza na starokatolički vjeru. nagovaranjem i prijetnjom skupiše 
doduše nešto ološa (...)«?. Katolički list navodi kako u Splitu radi za starokatoli- 
ke Niko Petrić, koji >se ubraja u vodstvo Radićeve stranke u Dalmaciji. Gradski 
anagrafski ured saopćuje, da je Niko Petrić pomoću vjenčanja okupio oko sebe 15 
osoba starokatoličkih«*'. Prema pisanju sarajevskoga Katoličkoga tjednika staro- 
katolici u selu Dubravama imali su potporu lokalnih vođa HSS-a. Navodi se kako 
je na službenoj Radićevoj izbornoj listi na drugom mjestu Ivo Tomić, predsjednik 
starokatoličkoga crkvenoga odbora i njihov glavni agitator.“* Nešto pristaša imali su 
u selima Husina, Dubrave i Par Selo. Privremenim starokatoličkim župnikom ime- 


17 »Proselitizam starokatolika«, u: Katolički list (1924.)12, 153-154. 

15 Nasilja starokatolika, u: Katolički list (1925.)S2, 689. 

! Usp. I. MIŠKULIN, Čaglićka epizoda — prilog životopisu Josipa Buturca, u: Croatica Christiana 
periodica 34(2010.)66, 87-113. 

% NAZ, Nadbiskupski duhovni stol, 1925., 7121. 

2 Broj starokatoličkih vjernika, u: Katolički list (1928.)2, 15. 

** Morančani: Starokatolici, Katolički tjednik, 23. 1. 1927., 7. 

novan je Ljubo Satler »koji jena posebnu intervenciju podsekretara u Ministarstvu 
financija Neudorfera, pristaše Radićeve stranke, postavljen za ravnatelja biskupske 
kancelarije starokatoličke crkve u Zagrebu«. Isto glasilo navodi kako starokatolički 
agitatori u tuzlanskom kraju imaju potporu vodstva lokalnoga HSS-a, osobito nje- 
gova predsjednika koji otvoreno agitira za prelazak na starokatolicizam.? 


Jedan od ključnih tekstova za razumijevanje toga odnosa jest nekrolog Stjepanu 
Radiću u Katoličkom listu iz 1928. godine. Iako je nekrolog nepotpisan, pretpostav- 
lja se da je autor Stjepan Bakšić, tadašnji urednik Katoličkoga lista. Nekrolog je iz- 
vrstan izvor u kojem je detaljno analiziran Radićev stav prema kršćanstvu, Crkvi i 
svećenstvu, ali i njegov odnos prema reformnom pokretu, odnosno kasnije prema 
HSC-u. Autor na početku članka utvrđuje kako »>nema dvojbe, da je pokojni Stje- 
pan Radić, najmarkantnija ličnost našega doba. Njegovo je ime poznato ne samo 
kod nas, nego i u stranom svijetu. Bio je čovjek velikih, upravo genijalnih ideja«**. 
Kada govori o Radićevu odnosu prema kršćanstvu i Crkvi, autor kaže da je njegova 
ideologija bila prožeta naravnom etikom i naravnom religijom, i to ne onakvom 
kakvu naučava kršćanska filozofija, nego modernim slobodoumnim nazorima na 
kojima se nadahnjivala Europa krajem 19. i početkom 20. stoljeća, a kakvu je bra- 
nio i naučavao Radićev učitelj Masaryk. Slično je desetljeće ranije pisao i Manjarić 
u Vrhbosni. Nadalje kaže kako Bog prema tom nauku postoji, ali on ne može biti 
subjektom praktičnoga života. Zato je Radić svojim organizacijama davao čisto 
naturalističko obilježje. Kako je u Radićevim govorima i cijelom njegovu pokretu 
živio naturalistički duh, očito je da on nije imao mnogo veze s idejama o kršćan- 
skom društvu koje je donijelo kršćanstvo. Zato Radić od početaka svoga djelovanja 
ustaje protiv kršćanstva, Crkve i svećenstva. U tekstu je navedena njegova izjava iz 
1904. godine: »Hrvati ne će biti tako dugo sretni dok ih Rim ne prokune.«<* Bakšić 
navodi kako je Radić tomu ostao dosljedan do kraja, »>a naročito mu je dao izražaja 
poslije rata, kada je pogodujući u propagandističke svrhe svim i najlošijim narod- 
nim instinktima, tako reći dnevnice, udarao protiv klera i Crkve«**. Zatim navodi 
neke njegove govore koji jasno izražavaju Radićev antiklerikalizam i oštre napade 
na Crkvu i svećenstvo. Primjerice navodi njegov govor u Ljubljani i Velikoj Loki iz 
1925. godine, gdje Radić kaže sljedeće: 


>Vjera je osvjedočenje i savjest pojedinca, ona je njegova privatna stvar 
kao džepni rubac. U našoj je državi uvjerenje slobodno i zato to je konac 


2 Starokatolici u Bosni, Katolički list (1926.)22, 313. 
% S. BAKŠIĆ, Stjepan Radić, 425. 
25 Isto, 427. 


26 Isto. 


33 


DIACOVENSIA 29(2021.)1 + 


vjerskih borbi. Vjera je odnošaj čovjeka s Bogom, a ne s popom. Molitva 
je razgovor s Bogom, a ne blebetanje po kruničnim zrncima.«*7 


Možda je u njegovu antiklerikalizmu još znakovitija izjava koju je rekao u Tuzli 
21. kolovoza 1926. godine: »Mi ne ćemo da se vjerom vežemo uz Rim, niti da se 
podvrgnemo papi. Zato autor zaključuje: na temelju ovakve ideologije posve je lo- 
gički, da su i Radić i njegovi dublji pristaše bili skloni onoj propagandi, koja se kod 
nas stala vršiti za t. zv. starokatolicizam.«** Tako autor navodi i Radićevo pismo 
iz zatvora koje je 1925. godine poslao srpskim krugovima i u kojem tumači zašto 
je bio republikanac. U tom pismu on navodi opasnost od klerikalizma, uzimajući 
za primjer Antona Korošca koji je slovenski domoljub, ali mu je >glava u Rimu«. 
Klerikalizam je opasnost i prepreka sjedinjenju Hrvata i Srba i to ne će biti moguće 
dok se Hrvati ne oslobode Rima. Hrvati, prema Radiću, ne mogu prijeći na pravo- 
slavlje i to nije potrebno, zato treba osnovati hrvatsku Crkvu nezavisnu od Rima, 
nacionalnu, koja bi se s vremenom spojila s pravoslavljem. Za to će se s vremenom 
moći upotrijebiti starokatolička Crkva. Dalje nastavlja kako nema potpunoga na- 
rodnoga ujedinjenja bez vjerskoga i zato svaki narod treba stvoriti svoju Crkvu te 
zaključuje: »naša bi generacija morala ispuniti barem jedan preduvjet, a to je da se 
Hrvati oslobode Rima. To će biti za par godina, ako mi, Hrvati i Srbi budemo slož- 
ni, iako sredimo državu, pa dobijemo vremena i mogućnosti da pripravimo široke 
hrvatske slojeve, pa makar i za hrvatsku starokatoličku crkvu.«<* Autor smatra kako 
su te riječi plod Radićeva uvjerenja i njegova nazora i ponovno navodi jedan njegov 
govor, održan u Vinkovcima 5. srpnja 1927. godine, u kojem je rekao: »hrvatsko 
selo je bilo duboko vjersko, ali nije bilo popovsko. Premda smo se nalazili između 
Carigrada i Rima, mi smo Hrvati bili slobodni od bizantizma i od papizma. Dok 
su najveći narodi imali ultramontanske ili popovske stranke, mi smo imali svoju 
narodnu crkvu.«*“ Nakon toga progovara o Radićevim napadima na svećenstvo 
navodeći neke njegove govore. Tako je kod sprovoda pristaše reformnoga pokreta 
Mirka Krpića-Močilara 1922. godine izjavio dosta pogrdno o svećenicima: »danas 
kod inteligencije imade malo vjere, a najmanje je imade kod popova. Popovi se 
najmanje mole i onda, kad mole, misle na kuharicu.<?' Zato je Radić morao nužno 
doći u sukob s klerom jer je u narod unosio animozitet prema kleru, teoretske za- 
blude i praktični indiferentizam prema Crkvi i kršćanstvu. Autor žali što je Radić na 
samrtnoj postelji odbio primiti sakramente umirućih. 


27 [sto, 427-428. 
28 Isto, 428. 

2 Isto. 

30 Isto. 


31 Isto, 429. 

Tijekom svoga političkoga djelovanja 20-ih godina Radić je u svojim govorima če- 
sto napadao katolicizam i njegove strukture. Katolički list početkom veljače 1924. 
godine osvrće se na jedan Radićev napad na papu, u kojem do izražaja dolazi nje- 
gov animozitet prema katolicizmu, osobito prema Rimu. Autor članka karakterizira 
Radića kao dobro poznatoga podmukloga napadača na Katoličku Crkvu i papu. 
On utvrđuje kako Radić poznaje duboki vjerski osjećaj hrvatskih katolika pa to ne 
čini otvoreno, »nego to čini na veoma osebujan, no podmukli i odvratan način. Na 
svojim političkim skupštinama započinje govor s “Hvaljen Isus i Marija' a nastavlja 
ne samo s najvećim pogrdama na katoličko svećenstvo nego često i na dogme kat. 
vjerovanja«?*. Zato ga autor naziva »kršćaninom novog kova Masarykova«, koji 
nema određene religiozne forme i koji želi od hrvatskoga naroda učiniti isto to svo- 
deći njegovu vjeru na subjektivno nutarnje raspoloženje. U svom Slobodnom domu 
on je napao Papu da je blagoslovio predaju Rijeke Talijanima u režiji Nikole Pašića 
i Momčila Ninčića i zato se prema Radiću u hrvatskom narodu ne smije pojaviti 
>ni svećenik, ni svjetovnjak, da nas Hrvate uvjeri, da nam je rimski papa politički 
prijatelji da mi Hrvati moramo voljeti katoličku politiku<?. 


Najpoznatiji Radićev govor protiv Crkve i svećenstva jest onaj koji je 28. rujna 
1924. godine održao u Krašiću, a u cijelosti su ga prenijeli Katolički list i Slobodni 
dom. U tom govoru Radić se osvrnuo na okružnicu jugoslavenskih biskupa povo- 
dom 1000. godišnjice hrvatskoga kraljevstva te ju je žestoko napao. Njihovu okruž- 
nicu on je nazvao poganskim pismom i zato kaže svojim slušateljima: >vi znate da 
je drugo Bog, drugo vera, a drugo pop.<** Od važnijih dijelova toga govora ističe 
se Radićev naglasak na tome da je vjera krjepost koju je darovao Bog, a ne biskupi 
ili svećenici (popovi). Svećenici i biskupi jesu ti koji su izdali Isusa, nastavlja Radić 
u svome govoru, i zato ne bi trebali >čitavom kršćanskom mirotvornom narodu 
davati propise«. Biskupi su u svojoj okružnici, prema njemu, zaboravili Isusov nauk 
ljubavi i mira. Pismo karakterizira kao puno sotonske oholosti. Cilj je pisma, kaže Ra- 
dić, »da popovskoj stranci prokrči put za buduće izbore« i, nastavlja dalje: >to se 
naravski ne će dogoditi, jer gdje su ti poganski lovci, koji bi svojim vražjim šapama 
mogli uloviti i jednu jedinu seljačku kršćansku dušu<.?>* 


Krajem srpnja 1925. godine u Katoličkom listu izišao je članak o Radićevim vjer- 
skim nazorima koji potpisuje određeni K. B. (Kosta Bohačevski bio je jedan od 


? Radićev »S1. Dom « napada Sv. Oca Papu, u: Katolički list (1924.)7, 80. 
33 Isto. 


%* Govor g. Radića u Krašiću, u: Katolički list (1924.)40, 491; S. RADIĆ, Poganska politika 14 hrvat- 
skih katoličkih biskupa, u: Slobodni dom (1924.)18,2—3. 


35 Govor g. Radića u Krašiću, 492-493; S. RADIĆ, Poganska politika 14 hrvatskih katoličkih bisku- 
pa 2-3. 

pseudonima Janka Šimraka). Govoreći o vjerskim pitanjima, on ponovno navo- 
di njegovu izjavu u kojoj kaže kako se »hrvatski narod neće nikada pravo sliti sa 
srpskim, dok se Hrvati ne oslobode Rima i to posvema... Ali ja sam uvijek o tom 
razmišljavao da bi trebalo stvoriti hrvatsku crkvu, nezavisnu od Rima, nacijonalnu, 
koja bi se lako, tokom vremena, spojila sa srpskom pravoslavnom (...) <, Šimrak 
prenosi već spomenute Radićeve izjave o borbi protiv klerikalizma u kojoj mu je 
poslužio njegov republikanizam i kako pravoga narodnoga ujedinjenja nema prije 
nego se ujedine Crkve, a to se može samo ako bi svaki narod stvorio svoju nacional- 
nu Crkvu. U tome bi Radiću trebao pomoći HSC te kaže: 


>Dakle odsada će izgubiti titulu reformatora' vjere i morala Kalođera i 
njegova družina jer evo javlja se iza brda novi poglavica hrvatske crkve, 
neokrunjeni predsjednik republike. On će sada sam uzeti stvar u svoje 
ruke. Pribičević neće više trebati da podupire ono nekoliko desperatera 
u starokatoličkim redovima, jer evo zadobiše velikog zaštitnika u osobi 
predsjednika seljačke stranke, koji će sada zaigrati krvavo kolo odcjeplje- 
nja od Rima... Prenio je dakle svu svoju bijesnu mržnju na Rim (...). Pače 
mnogi 'rimski' svećenici, koje on sada proklinje, bili su tako uz njega, da 
su nas, za koje Radić ističe, da smo jedini njegovi protivnici, jedini rasad- 
nici “klerikalizma; jedini Rimljani, da je nama vjera i crkva samo cimer 
(..) Radiću nije dakle dosta narodno jedinstvo u centralizmu nego on 
hoće i duševno jedinstvo i to tako, da se mi otrgnemo od Rima (...).<? 


Šimrak zaključuje svoj članak kako je odcjepljenje Hrvata od Rima politički cilj 
HSS-a, koji je ponajprije usmjeren protiv klerikalizma HPS-a, koji je nositelj ideja 
Rima i klerikalizma.** Taj Radićev stav isto će glasilo potkrijepiti člankom vezanim 
uz pojavu starokatolicizma u župi Raven, gdje će radićevci povezani sa starokatoli- 
cima raditi na prijelazu stanovništva na starokatolicizam.?? 


Katolički list u uvodniku iz prosinca 1926. godine progovorit će o odnosu Stjepana 
Radića prema Katoličkoj Crkvi. Taj članak prikazuje kako su u katoličkim krugovi- 
ma doživljavali Radićev odnos prema Crkvi. Autor članka, moguće urednik Stjepan 
Bakšić, otvoreno progovara kako Radić i pristaše njegove stranke stalno napadaju 
Katoličku Crkvu i simpatiziraju starokatolicizam, kako to pokazuju slučajevi u Ste- 
njevcu, Ravenu, Tuzli i drugim mjestima. Njegov govor u Krašiću on povezuje s 
djelovanjem beogradskih slobodnih zidara kojima se Radić želio dodvoriti. Naime 


%6 K(osta) B(ohačevski), Novi vjerski poglavica, u: Katolički list (1925.)29, 365. 
" K.B., Novi vjerski poglavica, 366. 

38 Isto, 367. 

% Radićeva stranka i starokatolicizam, u: Katolički list (1926.)48, 662. 

autor članka kaže kako beogradska čaršija i slobodni zidari ne podnose Radića te 
da on napada Katoličku Crkvu kako bi im se dodvorio. Njegovi govori puni su mr- 
žnje prema Crkvi i katoličkom svećenstvu, nastavlja autor. On također Radićeve 
govore protiv Crkve naziva »kumovanjem zagrebačke organizacije starokatoličke 
crkve<*. 


I druga katolička, službena i poluslužbena, glasila pisala su o Radićevim napadima 
na Crkvu i svećenstvo. Sarajevski Katolički tjednik dovodi Radića u izravan odnos sa 
starokatolicima. U jednom članku osvrće se na spominjanu Radićevu izjavu o prije- 
lazu Hrvata na starokatolicizam i ističe kako su neki članovi HSS-a postali otvoreni 
agitatori starokatolicizma, a neki viđeniji članovi stranke već su pristupili HSC-u. 
Također spominje kako Radić ima nakanu otvoriti katedru za starokatolicizam na 
zagrebačkom Bogoslovnom fakultetu koju bi preuzeo Dragutin Tomac. Sve to on 
uzima kao dokaz Radićeva djelovanja protiv Katoličke Crkve i razlog zašto su broj- 
ni svećenici napustili njegovu stranku.“ Narodna politika isto piše o Radiću i njego- 
voj vjerskoj politici: 


»Staroj protukršćanskoj i protukatoličkoj politici (...). Rijetkom ustraj- 
nošću bori se Radić protiv crkvene organizacije, protiv predstavnika Cr- 
kve i protiv nekih katoličkih dogma i nauka. Napada papu prikazujući ga 
kao Mussolinijeva ortaka, napada nuncija Pellegrinettija kao neprijatelja 
naše države. Klevetnički je izgrdio bosanske i hercegovačke franjevce na- 
zivajući ih lašcima i varalicama; pogrdno se izjavljivao o ispravnim sveće- 
nicima i svjetovnjacima, govoreći da su robovi Rima.<** 


List prenosi i Radićev govor u Tolisi, gdje je izjavio da svećenici služe Bogu, a misle 
na vraga. U istom članku govori kako članovi HSS-a agitiraju po selima za staroka- 
tolicizam, a potaknuo ih je sami Stjepan Radić. Isto glasilo kaže u jednom članku 
kako Radić sistematski napada Katoličku Crkvu i svećenstvo, a štedi starokatolike.* 
Pišući o Stenjevečkom slučaju, list citira Slobodni dom koji prikriveno podržava 
starokatoličku propagandu u Stenjevcu.“ Narodna politika u jednom članku o od- 
nosima Stjepana Radića prema starokatolicima, gdje navodi Donkovićeve izjave iz 
Starokatolika, progovara i o njegovu vjerskom nazoru: 


“ Stjepan Radić prema katoličkoj crkvi, u: Katolički list (1926.)50, 681-684. 

*! Radićevska agitacija za staro-katoličku crkvu, Katolički tjednik, 2. 5. 1926., 3. 

** Ne možemo bez konkordata, Narodna politika, 16. 4. 1926., 1. 

“+ Stjepan Radić prema vjeri i svećenicima, Narodna politika, 13. 5. 1926., 4. 

“* Sistematski napadaj Radića na hrvatsko katoličko svećenstvo, Narodna politika, 3. 9. 1926., 6. 
# Sijači vjerskog razdora, Narodna politika, 19. 11. 1926., 1-2. 

>Radić nije samo političar nego je on zastupnik posebne svoje filozofske 
i teološke škole koja se u principima protivi katoličkom shvaćanju (...). 
Upravo radi toga mi se i nismo toliko borili protiv Radićevih političkih 
koncepcija i protiv njegove političke taktike, nego smo se mnogo više 
borili protiv njegovih kulturnih i socijalnih pogleda, koji stoje u kontra- 
dikciji s pogledima katoličke crkve i katoličke nauke.<<** 


3. Starokatolički izvori o Stjepanu Radiću 


Naposljetku treba vidjeti što su starokatolički izvori govorili o Stjepanu Radiću. 
Ante Donković u svome nekrologu u Starokatoliku nazvao ga je najvećim Hrvatom 
i najboljim našim čovjekom od Grgura Ninskoga. Donković ističe kako je Radić 
sustavno radio »na duhovnom i duševnom oslobadjanju naroda od kojekakvih 
sumnjivih auktoriteta u prvom redu od straha pred bahatim općinskim bilježnici- 
ma i pred samovoljnim seoskim popovima«*", Dalje on spominje kako je 1918. go- 
dine Radić sudjelovao na sastanku kojim su udareni početci reformskoga pokreta 
i starokatoličkoga crkvenoga pokreta. Spominje kako je na tome sastanku uz njega 
bio njegov stranački kolega i idejni začetnik reformnoga pokreta Rikard Korytnik, 
zatim Josip Predavec, Vladko Maček i on sam. Autor se sjeća Radićevih riječi kako 
reformni pokret u Češkoj ne će uspjeti jer je tamo narod izgubio vjeru, »ali će kod 
nas uspjeti, jer je naš narod pobožan i dobar, pa će radosno zagaziti u borbu “za 
staru pravdu; to jest za svoju narodnu crkvu, koju su rimski pape oteli«*. Sljedeći 
izvor koji govori o Radiću i starokatolicima jest jedna knjižica Nike Petrića iz 1935. 
godine. Petrić u toj knjižici ubraja Radića među pristaše starokatolicizma. Spomi- 
nje kako ga je imao prilike upoznati u siječnju 1927. godine u Splitu i da je jednu 
noć prenoćio u njegovu stanu. Tom prilikom, prema Petrićevim riječima, izjavio je 
kako je HSC korisna institucija za hrvatski narod i da on sa simpatijama prati njezin 
razvoj, kao i to da im HSS namjerava pomoći u njihovu širenju.“ Petrić progovara i 
o Radićevu političkom, ali i vjerskom nazoru: 


>Veliki je gubitak za Hrvatsku Starokatoličku Crkvu, da je Stjepan Radić 
onako nenadano i tragično poginuo, jer prije ili kašnje on bi bio konač- 
no obračunao sa hrvatskim klerikalizmom za kojega je bio uvjeren, da 
je glavna zapreka sređivanju i napretku naših narodnih, te kulturno-vjer- 
skih vjersko-filozofsko naziranje o svijetu, koje se baziralo na principima 
naravne etike i religije, a koje je bilo ojačano i usavršeno pravim i nepo- 


“ Otkrića veza Radića sa starokatolicima, Narodna politika, 2. 10. 1928., 2. 

€ A. DONKOVIĆ, Stjepan Radić, 33. 

* Isto, 34. 

#% N. PETRIĆ, Hrvatska starokatolička crkva i Stjepan Radić, Subotica, 1935., 3. 

kvarenim načelima kršćanstva. On nije bio ateista, ali nije bio ni formali- 
sta. Bio je naravni kršćanin' jer čovječnost i pravda to su bile glavne ideje 
vodilje u čitavom njegovom radu.<*“ 


On i ovdje navodi pismo Stjepana Radića Nikoli Pašiću od 22. travnja 1925. godi- 
ne, koje je u cijelosti objavio zagrebački Hrvat 18. srpnja iste godine. Toni Schlegel*" 
ostavio je dva pisma svojih razgovora sa Stjepanom Radićem tijekom njegova bo- 
ravka u zatvoru 1925. godine. U drugom pismu on donosi svoje razgovore s njime 
vezane uz klerikalizam i starokatolicizam. To pismo identično je onom koje je ti- 
skano u Hrvatu, a kojim su se tako obilno koristili katolički i starokatolički izvori. 
Dijelovi toga pisma navedeni su, među ostalim, iu spomenutom nekrologu Stjepa- 
na Bakšića. 


Govoreći o Stjepanu Radiću u odnosu prema katolicizmu, uvijek treba poći od 
činjenice da je on svoje stavove prema Katoličkoj Crkvi oblikovao pod utjecajem 
Masarykova antikatolicizma. Njegov antiklerikalizam prelazio je često u antikato- 
licizam iako se on nikada javno nije odrekao svoje pripadnosti Katoličkoj Crkvi. 
Njegovi stalni napadi na Crkvu i svećenstvo nisu bili samo dio njegove ideologije 
koja je trebala pokrenuti seljačke mase nego su bili i dio njegova vjerskoga svjeto- 
nazora, koji je bio antikatolički, a ne samo antiklerikalan. Iako se Radića uglavnom 
promatralo kao antiklerikalca, u odnosu prema političkim strujanjima u Hrvatskoj 
toga vremena, osobito u odnosu prema HPS-u, Radić je svakako gajio i određene 
antikatoličke ideje koje često nije skrivao, a koje su katolički pisci i novinari uoča- 
vali u njegovu svjetonazoru i govoru o vjeri. Upravo u kontekstu Radićeva antikle- 
rikalizma i prikrivenoga antikatolicizma mogu se iščitati i određene simpatije koje 
je Radić imao prema starokatolicizmu. Iako on ni jednom nije javno podržao sta- 
rokatolicizam, Schlegelova pisma, ne smije se smetnuti kako je Radić 1918. godine 
zajedno s vodećim ljudima HPSS-a, Korytnikom, Predavcem i Mačekom, vodio 
razgovore o početcima reformnoga pokreta. Maček i Predavec kasnije su prešli na 
starokatolicizam, kao i dio pristaša HPSS-a/HRSS-a/HSS-a te su pod utjecajem 
vjerskih nazora i ideologije Stjepana Radića počeli podupirati širenje starokatoli- 
cizma. Mnogi HSS-ovski prvaci na lokalnoj razini uvelike su pridonijeli širenju sta- 
rokatolicizma i često ga i sami prihvaćali. Sve to ne bi bilo toliko očito da nije bilo 
snažnoga antikatoličkoga usmjerenja u politici Stjepana Radića koje je on svakako 


5% Isto. 


5! Jedan od utemeljitelja HPSS-a i otpali katolički svećenik. Vidi više u: M. KOLAR-DIMITRIJEVIĆ, 
Antun Schlegel vodeća ličnost u novinarstvu Hrvatske do 1929. godine, u: Godišnjak njemačke na- 
rodnosne zajednice (2001.)1,91-114. 


** B.KRIZMAN, Dva pisma T. Schlegela o razgovorima sa Stjepanom Radićem u zatvoru 1925. godi- 
ne, u: Časopis za suvremenu povijest 6(1974.)2, 136-137. 

utkao u svoju političku stranku i među svoje pristaše. To pitanje, Radićeva anti- 
katolicizma, za razliku od već znanoga antiklerikalizma, svakako zahtijeva dublju 
i detaljniju studiju, međutim očito je kako je Radićev antiklerikalizam, oblikovan 
pod Masarykovim utjecajem, bio temelj za njegove simpatije prema HSC-u, ali i 
povod za pristajanje nekih članova HSS-a uz starokatolicizam. 


Podrška političkih stranaka i istaknutih pojedinaca prema reformnom pokretu 
i kasnije prema HSC-u pokazala se kao dvosjekli mač. Politički činitelji (HPSS/ 
HRSS/HSS i Demokratska stranka) gledali su pokret ponajprije u kontekstu svo- 
jih interesa. Takvo je držanje protagonista međuratne hrvatske političke pozornice 
samo povremeno, ali nikako trajno, bilo korisno zagovornicima ostvarenja refor- 
mnih ideja u Katoličkoj Crkvi u Hrvatskoj. 


Zaključak 


Iako je HSC otvoreno prikazivao sebe kao pravu i izvornu hrvatsku narodnu Cr- 
kvu, što je očito i iz njegova imena, bez djelovanja različitih političkih čimbenika 
njegovo širenje ostalo bi vrlo ograničeno. Iz vremena reformnoga pokreta otvorenu 
podršku davala mu je Samostalna demokratska stranka Svetozara Pribićevića, koji 
je vodio otvorenu antikatoličku djelatnost i na državnoj razini. Nakon što su Pri- 
bićević i njegovi demokrati sišli s vlasti i velikosrpska Narodna radikalna stranka 
preuzela političku inicijativu, podrška starokatolicizmu nije se više svodila samo 
na slabljenje utjecaja Katoličke Crkve, što je i dalje bilo uključeno, nego i na širenje 
pravoslavlja. Vodeća hrvatska stranka HPSS/HRSS/HSS i njezin vođa Stjepan Ra- 
dić pristupali su reformnom pokretu i HSC-u oportunistički i ambivalentno. Kona- 
čan cilj Radićeve politike bio je oslabiti snažan utjecaj Crkve na društveni i politički 
život Hrvata, osobito tradicionalnoga sela koje je postalo glavna biračka baza Radi- 
ćeva HPSS-a/HRSS-a/HSS-a i klerikalnoga HPS-a. S druge strane i Radićev anti- 
klerikalizam i prikriveni antikatolicizam bili su podloga za podupiranje reformnoga 
pokreta i HSC-a, ali slab odjek reformnih ideja među hrvatskim seljaštvom bio je 
glavni razlog zašto Radić nikada nije javno podržao reformaše i HSC, osobito kada 
se kroz kratko vrijeme pokazalo da pokret ne će uspjeti i da je postao sredstvo za 
političke manipulacije pojedinih političkih stranaka. Time je HSC postao politički 
obilježen kao organizacija koju podržavaju beogradske vlade, a u vrijeme diktature 
kralja Aleksandra neki njegovi istaknuti članovi, kao Stjepan Zagorac, otvoreno su 
podržavali diktaturu i jugounitarizam. Svakako da je beogradski režim podržavao 
osnutak, institucionalizaciju i širenje HSC-a radi slabljenja utjecaja Katoličke Crkve 
na području Kraljevine SHS-a/Jugoslavije s obzirom na njezinu ulogu u očuvanju 
hrvatskoga nacionalnoga i kulturnoga identiteta, koji je bio ugrožen velikosrpskim 
tendencijama. Bez obzira na to što je HSC isticao svoje hrvatstvo u okolnostima 
u kojima je nastao, bio je politički obilježen kao oruđe beogradskih vlada s ciljem 

slabljenja i potiskivanja katolicizma u međuratnoj Jugoslaviji. Stoga je nakon 1929. 
godine njegova aktivnost postajala sve slabija, a hrvatski tisak i politički čimbenici 
potpuno su ignorirali njegov rad. 

POLITICAL ENTITIES IN RELATION TO THE 
REFORM MOVEMENT AND OLD CATHOLICISM - 
POLITICAL EFFORTS TO WEAKEN THE CATHOLIC 
CHURCH IN THE KINGDOM OF SERBS, CROATS, 
AND SLOVENES BY THE YEAR 1929 (II.) 


Daniel PATAFTA* 


Summary: Because of the connections of the reform movement with the land govern- 
ment in Croatia and the central government in Belgrade, where Pribićevićs independent 
Democrats held the leading positions, as well as the open affection of Pribićević and his 
party colleagues, the liberal press began to view the reform movement as a kind of expo- 
nent of anti-Croatian politics. On Radićs attitude towards the reform movement and 
Old Catholicism we can say that it was opportunistically and politically motivated in 
order to weaken the influence of the Catholic Church on the village and peasantry, espe- 
cially the Croatian People's Party, as the core voting base of his party. Even though some 
members of the Croatian (Peoples/Republican) Peasant Party were in favor of promot- 
ing Old Catholicism purely out of interest, Radić never publicly endorsed the Croatian 
Old Catholic Church and its activities, regardless of his anticlerical and anticatholic po- 
sitions. 


Keywords: reform movement, Croatian Old Catholic Church, political Catholicism, 
Pribićević, Stjepan Radić, Serbian Radicals, Freemasons, Catholic Church, political op- 
portunism. 

